Master Hector @ Thessaloniki - Pranic Healing Ενεργειακή θεραπεία & Arhatic Yoga Rama\nMaster Hector @ Thessaloniki\nO Master Hector Ramos,\nπροσωπικός μαθητής του Grand Master Choa Kok Sui\nθα διδάξει στη Θεσσαλονίκη για πρώτη φορά!\nΈνα αξέχαστο Σαββατοκύριακο με διδασκαλίες Pranic Healing!\nO Master Hector Ramos θα διδάξει 2 ιδιαίτερα σεμινάρια με διδασκαλίες και τεχνικές του Master Choa Kok Sui που θα σας βοηθήσουν να βελτιώσετε τις προσωπικές και επαγγελματικές σας σχέσεις και να αποκοπείτε από αρνητικούς-βλαβερούς ανθρώπους και περιβάλλοντα.\nΕπιπλέον, παράλληλα με αυτά τα σεμινάρια που θα σας αλλάξουν τη ζωή, την Κυριακή θα έχετε τη δυνατότητα να λάβετε μια ιδιωτική θεραπεία Pranic Healing από αυτόν τον Master του Pranic Healing!\n1. Θεραπεύστε τις σχέσεις σας με το Pranic Healing και φέρτε αρμονία στη ζωή σας!\nΗμερ/νία: Σάββατο 25 Φεβρουαρίου 2017\nΠροσφορά πακετου για τα δύο workshops: 100€\nΕγγραφές: Νίκος: 6978210268, Στεφανία: 6972058064\nΘα θέλατε να γνωρίζετε τον τρόπο να δημιουργήσετε θετικές προϋποθέσεις στις προσωπικές και επαγγελματικές σας σχέσεις;\nΕλάτε σε αυτό το σεμινάριο, μάθετε το πώς λειτουργούν οι σχέσεις σε ενεργειακό επίπεδο και μεταμορφώστε τη ζωή σας!\nPrana είναι η ζωτική ενέργεια που υπάρχει άφθονη γύρω μας.\nΟι σχέσεις είναι ανταλλαγή ενέργειας, εν μέρει με τη μορφή σκέψεων και συναισθημάτων.\nTo Pranic Healing του Master Choa Kok Sui χρησιμοποιεί εσωτερικές τεχνικές για να διαλύσει τις αρνητικές σκέψεις και συναισθηματικά μοτίβα που πιθανόν υπάρχουν σε μια σχέση.\n· Όλες οι σχέσεις βασίζονται στην ενέργεια – Μάθετε το πώς να διαχειρίζεστε τη ροή ενέργειας με παραγωγικό τρόπο στις προσωπικές, οικογενειακές, φιλικές και επαγγελματικές σας σχέσεις\n· Το πώς η ποιότητα μιας σχέσης επηρεάζεται ενεργειακά από το περιβάλλον\n· Το πώς να βελτιώσετε τις καθημερινές σας σχέσεις αποφεύγοντας παλιά μοτίβα συμπεριφοράς και δικές σας ενέργειες οι οποίες σας οδηγούν στη δημιουργία αρνητικών σκέψεων για τους γύρω σας\n· Τι είναι μια ψυχική ένωση και πώς οι ανθρώπινες σχέσεις συνδέονται με αυτές;\n· Το γιατί τα chakras της καρδιάς 2 ατόμων πρέπει να είναι ενεργοποιημένα και συντονισμένα μεταξύ τους για να δημιουργηθεί μια “ένωση καρδιάς”;\n· Τι είναι οι καρμικές σχέσεις και τί σκοπεύουν να μας διδάξουν στη ζωή;\n· Το αληθινό νόημα της αγάπης μέσα από τη δύναμη της συγχώρεσης.\n· Μια εύκολη τεχνική για να ενισχύσετε τα θετικά στοιχεία του συντρόφου σας.\n· Πώς μπορείτε να διαχειριστείτε και να προστατέψετε τα ενεργειακά σας επίπεδα στην εργασία, στα κοινωνικά περιβάλλοντα και στις οικογενειακές σας σχέσεις;\nΒιώστε εσωτερική γαλήνη και ενότητα με τα αγαπημένα σας πρόσωπα καθώς ο Master Hector Ramos μας καθοδηγεί σε έναν ισχυρό διαλογισμό στη συγχώρεση και την ευγενική καλοσύνη.\n2. Τεχνικές αποκοπής ενεργειακών συνδέσεων\nΗμερ/νία: Κυριακή 26 Φεβρουαρίου\nΜΟΝΟ ΓΙΑ PRANIC HEALERS\nΌταν αλληλεπιδρούμε με τους άλλους, αυτά που σκεφτόμαστε, αισθανόμαστε ή λέμε, δημιουργούν συγκεκριμένες ενεργειακές χορδές. Αυτές οι ενεργειακές χορδές μπορεί να είναι είτε θετικές είτε αρνητικές. Με τον ίδιο τρόπο, όταν κάποιος σκέφτεται, νιώθει και λέει κάτι για εμάς, δημιουργεί επίσης ενεργειακές χορδές προς εμάς. Όταν αυτές οι χορδές προσκολληθούν επάνω μας μπορούν να τραβούν ενέργεια από εμάς και να μας κάνουν να αισθανόμαστε αδύναμοι ή να επηρεάζουν με αρνητικό τρόπο την πνευματική και συναισθηματική μας υγεία. Αυτό με τη σειρά του μπορεί να μας επηρεάσει σωματικά και ψυχολογικά.\nΣε αυτό το 2ώρο σεμινάριο, ο Master Hector Ramos θα μας δείξει συγκεκριμένους τρόπους με τους οποίους μπορούμε να αποκοπούμε από τις υπάρχουσες χορδές και το πώς να προστατέψουμε τον εαυτό μας αποτρέποντας μελλοντικές χορδές να προσκολληθούν πάνω μας. Θα μάθουμε επίσης το πώς να διαλύσουμε τις δικές μας σκέψεις και τα συναισθήματα που μας προκαλούν προβλήματα καθώς μας κάνουν να δημιουργούμε χορδές σε παλιές εμπειρίες αλλά και μελλοντικά συμβάντα που μας αγχώνουν, επηρεάζοντας έτσι τις σχέσεις μας με τους άλλους αλλά και με τον εαυτό μας.\n3. Θεραπείες Pranic Healing από τον Master Hector Ramos\nΓια περιορισμένο αριθμό θεραπειών,\nδηλώστε τη συμμετοχή σας έγκαιρα !\nΓια να κλείσετε ραντεβού: Νίκος: 6978210268, Στεφανία: 6972058064\nΚλείστε το ραντεβού σας για μια θεραπεία Pranic Healing πάνω στο θέμα υγείας που σας απασχολεί και βιώστε μια μοναδική εμπειρία θεραπείας από ένα Master του Pranic Healing και προσωπικό μαθητή του Master Choa Kok Sui!


ΕΠΙΤΡΟΠΟΙ ΚΑΙ ΤΟΥΡΚΙΚΗ ΥΠΟΚΡΙΣΙΑ… – TOURKIKANEA.GR\nΠρώτος στόχος του επιτρόπου οι εργασίες για την μητρική γλώσσα\nΗ πρώτη δουλειά που έκανε ο Τζουμαλί Αττίλα που διορίστηκε ως επίτροπος στον δήμου του Ντιγιαρμπακίρ, ήταν να διώξει τoν Σερίφ Ντερίντζε που ασχολούνταν με τις εργασίες για την μητρική γλώσσα\nΜετά από την σύλληψη στις 25/10 και την προφυλάκιση στις 30/10 των συνδημάρχων Ντιγιαρμπακίρ Γκιουλτάν Κισανάκ και του Φιράτ Ανλί, ο διορισθείς εκεί ως έπαρχος Τζουμαλί Αττίλα, μόλις ανέλαβε καθήκοντα απέλυσε πολλούς εργαζόμενους από τον δήμο.\nΈνας από τους πρώτους στόχους του επιτρόπου ήταν οι εργασίες σχετικά με την μητρική γλώσσα. Ο Σερίφ Ντερίντζε που ασχολούνταν με αυτές τις εργασίες και ταυτόχρονα ήταν σύμβουλος του Ανλί, απολύθηκε στις 4 Νοεμβρίου. Ο επίτροπος απέλυσε επίσης τους Μεχμέτ Εμίν Ακτάρ (δικηγόρος) και Σουλτάν Σαφάκ που ήταν σύμβουλοι .\nΟ Ντερίντζε ο οποίος εργαζόταν ως σύμβουλος για 2 χρόνια στον δήμο και ιδιαίτερα ασχολούνταν περισσότερο με θέματα γλώσσας, κοινωνίας και πολιτισμού, δήλωσε πως ο επίτροπος τον απέλυσε δίχως καν να τον συναντήσει. Ο Ντερίντζε είπε πως επί χρόνια ο δήμος κάνει σημαντικές εργασίες στο θέμα της γλώσσας και πρόσθεσε πως το πρώτο χτύπημα από τον διορισμό του επιτρόπου το δέχτηκαν οι εργασίες που σχετίζονταν με την γυναίκα, τον πολιτισμό και την μητρική γλώσσα.\n¨ΕΦΑΡΜΟΖΕΤΑΙ ΠΟΛΙΤΙΚΗ ΤΗΣ ΜΙΑΣ ΓΛΩΣΣΑΣ¨\nΟ Ντερίντζε υπενθύμισε πως επί μακρόν στους δήμους του DBP, υπάρχει μια παροχή δημοτικών υπηρεσιών στηριγμένη στην πολυγλωσσία, η οποία τώρα τερματίζεται δια του επιτρόπου. Ο Ντερίντζε λέει πως δεν υπήρξε ανοχή ούτε καν στην ύπαρξη κουρδικών και στις ιστοσελίδες των δήμων και προσθέτει πως αυτό είναι σημάδι πως περνάμε στην περίοδο της μίας γλώσσας\nΣχ : Προσέξτε το παράδοξο. Αυτοί οποίοι διορίζουν επιτρόπους παντού στην χώρα τους (δήμους, ιδιωτικές εταιρίες, ιδρύματα κ.α.) , έρχονται μετά και εγκαλούν την Ελλάδα γιατί λέει διορίζει μουφτήδες και βακουφικές επιτροπές (κάτι που γίνεται σε όλες τις μουσουλμανικές χώρες) !\nΝΕΟ ΙΣΤΟΡΙΚΟ ΥΨΗΛΟ ΓΙΑ ΤΟ ΔΟΛΑΡΙΟ\nΑΝΑΖΗΤΩΝΤΑΣ ΤΟΝ ΔΟΛΟΦΟΝΟ ΤΟΥ ΠΑΙΔΙΟΥ ΣΟΥ\nΕΡΝΤΟΓΑΝ, ΙΣΛΑΜΙΣΤΕΣ ΚΑΙ ΚΟΥΡΔΟΙ ΤΗΣ ΣΥΡΙΑΣ\nΕΝΑ ΣΗΜΑΝΤΙΚΟ ΑΠΟΤΕΛΕΣΜΑ ΤΗΣ ΕΠΙΣΚΕΨΗΣ ΝΤΑΒΟΥΤΟΓΛΟΥ\n3 ΝΕΚΡΟΙ ΚΑΙ 5 ΤΡΑΥΜΑΤΙΕΣ ΑΠΟ ΕΠΙΘΕΣΗ ΜΕ ΟΛΜΟΥΣ


Η ιστορία του λαϊκού τραγουδιού – Ράδιο Διφωνο\nΡάδιο Διφωνο > Η ιστορία του λαϊκού τραγουδιού\nΤι είναι και πού εμφανίζεται το λαϊκό τραγούδιου\nΑυτό που στην εποχή μας ονομάζουμε λαϊκό τραγούδι, θα μπορούσαμε να το προσδιορίσουμε ακριβέστερα ως Αστικό λαϊκό τραγούδι ή Λαϊκό τραγούδι των πόλεων. Διότι, ποιος είναι αυτός που θα μπορούσε να πει πως το λεγόμενο δημοτικό, δεν είναι λαϊκό τραγούδι; Θα λέγαμε λοιπόν πως από τη μια έχουμε το Λαϊκό τραγούδι της υπαίθρου (δημοτικό) κι από την άλλη το λαϊκό τραγούδι των αστικών κέντρων (λαϊκό). Αυτός ο διαχωρισμός είναι απαραίτητος, αφενός μεν διότι το πρώτο είναι ένα νεκρό μουσειακό είδος, ενώ το δεύτερο είναι η ζώσα λαϊκή μουσική μας, που αναπτύσσεται και εξελίσσεται συνεχώς. Αφετέρου δε, το δημοτικό παρουσιάζει ευρεία ποικιλομορφία ακουσμάτων και οργάνων από τόπο σε τόπο ενώ το Λαϊκό από τα πρώτα χρόνια που αρχίζει να διαμορφώνεται, παρουσιάζει μια εκπληκτική ομοιομορφία σε όλο το γεωγραφικό εύρος της ελληνικής παρουσίας και δράσης.\nΑπό την άλλη – και πρωτίστως – είναι απαραίτητος ένας ακόμα διαχωρισμός. Αυτός ανάμεσα στην λαϊκή και την λόγια μουσική. Ποιος θα μπορούσε να ισχυριστεί πως ο Τσιτσάνης και ο Χατζιδάκις εμπνέονται, συνθέτουν, δημιουργούν με τον ίδιο τρόπο; Δίχως να αποκλείουμε την διείσδυση του ενός στο άλλο, είναι απαραίτητα να κάνουμε τον διαχωρισμό αυτών των δύο ειδών. Λαϊκό λοιπόν είναι εκείνο το τραγούδι που παράγεται κατά βάσιν από αυτοδίδακτους, εμπειρικούς καλλιτέχνες και απευθύνεται κυρίως στις πλατιές λαϊκές μάζες. Μετά από τους απαραίτητους αυτούς ορισμούς, μένει να ορίσουμε και κάτι ακόμα\nΠότε και πού εμφανίζεται το αστικό λαϊκό τραγούδι\nΜα φυσικά όταν διαμορφώνονται τα μεγάλα αστικά κέντρα. Ωστόσο δεν θα μπορούσαμε να αναζητήσουμε τις ρίζες του Αστικού λαϊκού τραγουδιού στις μεγάλες πόλεις της αρχαιότητας (Αθήνα, Συρακούσες, Μίλητος…). Όχι μόνο λόγω της απουσίας μνημείων περί της μουσικής αλλά και διότι οι δραματικές ανακατατάξεις που συνέβησαν δεν ευνοούν την σαφή συνέχεια ενός τόσο ειδικού και ιδιαίτερου μουσικού είδους. Από τα (λίγα έστω) μνημεία που υπάρχουν, μπορούμε με ασφάλεια να συνδέσουμε την εμφάνιση του αστικού λαϊκού τραγουδιού, με την εμφάνιση της αστικής τάξης – και ταυτόχρονα της εργατικής, που είναι το κατεξοχήν ακροατήριο της αστικής λαϊκής μουσικής. Αν λοιπόν, οι πρώτες φόρμες, τάσεις, ιδέες, που θα καθορίσουν το λαϊκό μας τραγούδι υπάρχουν ήδη από τα Βυζαντινά χρόνια, είναι ο καιρός της Τουρκοκρατίας που το λαϊκό τραγούδι των πόλεων θα εμφανιστεί ως σαφές και ομοιογενές ρεύμα. Τότε είναι που διαμορφώνονται τα μεγάλα αστικά κέντρα – κυψέλες της λαϊκής μουσικής δραστηριότητας. Μέσα σε αυτό το περιβάλλον θα συμβούν σημαντικές και καθοριστικές αλλαγές.\nΟ νέος τρόπος ζωής δημιουργεί νέες ανάγκες έκφρασης στη θεματολογία το στίχου και στο συναίσθημα της μουσικής. Η έλλειψη ανοιχτών χώρων και ο συχνωτισμός σε μικρές ταβέρνες, αναδεικνύει σε κορυφαία, μουσικά όργανα όπως τα σάζια και οι ταμπουράδες, το βιολί και το ούτι, το σαντούρι και το κανονάκι. Η αναγκαστική συνύπαρξη με τις δεκάδες εθνότητες της αυτοκρατορίας εισάγει δάνεια: Περσαραβικά μακάμια, δυτική ομοιοκαταληξία και επωδός (ρεφρέν), αμανές, ταξίμι (μουσικός αυτοσχεδιασμός). Παράλληλα η τεχνολογική εξέλιξη μικραίνει τις αποστάσεις, κι έτσι ο νοητός χώρος που ορίζουν τα μεγάλα αστικά κέντρα της αυτοκρατορίας (Πόλη, Σμύρνη, Θεσσαλονίκη, Χίος, Χάνδακας, Τραπεζούντα, Σύρος, Βόλος, Καβάλα, …) ενοποιείται πολιτιστικά, ομογενοποιώντας έτσι το λαϊκό τραγούδι\nΗ πορεία προς την οριστική διαμόρφωση\nΕπί ενάμισι λοιπόν αιώνα και παραπάνω το Ελληνικό λαϊκό αστικό τραγούδι ζει και αναπτύσσεται αλληλεπιδρώντας με τόσα άλλα εθνικά μουσικά μορφώματα. Οι αλληλεπιδράσεις είναι τόσο βαθιές που ακόμα και σήμερα μπορούμε να δούμε ευθείς αναλογίες ανάμεσα στην Ελληνική και την Τούρκικη μουσική, ανάμεσα στην Ελληνική και την Αραβική, την Ελληνική και την Περσική, και πάει λέγοντας… Είναι σχεδόν αδύνατον να διακρίνουμε αν τελικά ο Ζεϊμπέκικος χορός είναι Ελληνικός, Τούρκικος, Περσαραβικός, ή (όπως εσχάτως διατείνονται οι λαογράφοι) αρχαιότατος Θρακοφρυγικός. Αν το ηδυπαθές τσιφτετέλι προέρχεται από τα χαρέμια της ανατολής ή από τον Ελληνικότατο κόρδακα. Αν οι δρόμοι της σύνθεσης είναι τα μακάμια των Αράβων ή οι κλίμακες των Βυζαντινών και του Πυθαγόρα. Αν ο κυρίαρχος 15σύλλαβος στίχος κατάγεται από τα περσικά ρουμπαγιάτ ή από το Ελληνικότατο ιαμβικό μέτρο. Πάντως σε αυτό το τελευταίο οφείλουμε να εντοπίσουμε μια σημαντική διαφοροποίηση: Ενώ το ιαμβικό μέτρο κυριαρχεί σε όλα τα εθνικά ρεύματα, οι Έλληνες επιμένουν να το τραγουδούν 15σύλλαβο, ενώ οι Τούρκοι 16σύλλαβο Όλα αυτά όμως, χωρίς να πάψουν να αποτελούν σημαντική προίκα της ελληνικής αστικής λαϊκής μουσικής, θα πάψουν να επιδρούν σημαντικά όταν ο ελληνισμός θα απομονωθεί οριστικά από τα άλλα έθνη και θα αποχτήσει εκτός από εθνική και οριστική γεωγραφική ταυτότητα. Η αρχή θα γίνει με την εθνική επανάσταση του ‘21 και θα ολοκληρωθεί με την δραματική – όσο και κοσμογονική – Μικρασιατική καταστροφή και την ανταλλαγή των πληθυσμών…\nΣτη Σμύρνη, την Πόλη και τα άλλα μεγάλα λιμάνια της αυτοκρατορίας ο Ελληνισμός ζει και δημιουργεί αφομοιώνοντας αενάως τον παγκόσμιο πολιτισμό. Σε αυτό το ισχυρό και πανάρχαιο ιστορικό δέντρο θα έρθει να ανθίσει περί τον 17ο αιώνα το σύγχρονο Λαϊκό τραγούδι των πόλεων. Τα Αραβοπερσικά μακάμια (οι μετέπειτα δρόμοι της λαϊκής μας μουσικής), ο αμανές, τα ταξίμια από την ανατολή, άλλοτε ως δάνεια κι άλλοτε ως αντιδάνεια θα πλουτίσουν τη μουσική μας παράδοση. Ομοίως και η ρίμα της δύσης καθώς και η επωδός (ρεφρέν) θα καθορίσουν τη μορφή του λαϊκού τραγουδιού. Οι νέες ανάγκες έκφρασης των νέων τάξεων και συνθηκών, και όλα τα παραπάνω δάνεια θα διαμορφώσουν την αρχική μορφή του αστικού λαϊκού τραγουδιού. Μέσα στα μεγάλα αυτά αστικά κέντρα, αναπτύσσεται κι ένα κύκλωμα περιθωρίου. Όπως στα όρη της Ελλάδας και της Ιωνίας δρουν οι Κλέφτες, που άνετα περνούν από την παρανομία στην νομιμότητα του αρματολού και τούμπαλιν, έτσι και στα αστικά κέντρα, μια ιδιότυπη κλεφτουριά, λιγότερο αυτόνομη αλλά εξίσου περήφανη δρα και αναπτύσσεται. Πρόκειται για τους λεγόμενους Μάγκες. Άνθρωποι τυπικά νομιμόφρονες, που ασκούν επαγγέλματα όπως του τεχνίτη, του εμπόρου, του ταβερνιάρη και του καφετζή, ζουν μια παράλληλη, παράνομη ζωή. Κλέβουν, ληστεύουν, λαθρεμπορεύονται. Ενισχύουν αφειδώς την φτωχολογιά για να εξασφαλίζουν οπαδούς και να στρατολογούν από τις τάξεις της προσωπικό για τις παράνομες δραστηριότητές τους. Συγκρούονται συχνά με την αστυνομία και τον στρατό, και γι’ αυτό πάντα οπλοφορούν. Χαρακτηριστικά τους όπλα το "κούφιο" (πιστόλι) και η δίκοπη (δίστομο μαχαίρι), όπλα που μνημονεύονται συχνά στα τραγούδια που υμνούν τους επιφανείς Μάγκες. Ο κάθε μάγκας διαθέτει εκτός από την συμμορία του, και τον προσωπικό του μουσικό, ο οποίος αναλαμβάνει να εξωραΐζει, να υμνεί και να προπαγανδίζει την φήμη του αρχηγού. Αυτός ο μουσικός ονομάζεται Ρεμπέτης, από το ρέμβομαι (=ατενίζω, περιφέρομαι ασκόπως). Ο ρεμπέτης κάνει μια ανέμελη ζωή, με μόνο του σκοπό το του Μάγκα. Οι μάγκες έχουν και τα ιδιαίτερα στέκια τους. Καφενέδες και ταβερνεία που διαθέτουν μια κρυφή αίθουσα συνάθροισης. Εκεί μέσα οργανώνονται τα "κόλπα", οι παράνομες δραστηριότητες τους. Εκεί μέσα, γύρω από τον απαραίτητο Αργιλέ, συντίθενται τα πρώτα ρεμπέτικα τραγούδια, που λόγω της συνωμοτικότητας παίζονται με όργανα που δεν παράγουν οξύ και δυνατό ήχο. Εκεί μέσα φτιάχνονται το μπουζούκι, ο τζουράς κι ο μπαγλαμάς, τα κατεξοχήν όργανα του ρεμπέτη. Και είναι εξ’ αιτίας του Αργιλέ – εν γένει της χασισοποτείας – που αυτές οι μυστικές αίθουσες θα ονομαστούν Τεκέδες.\nΟι τεκέδες είναι τα τεμένη, οι τόποι συνάθροισης των Δερβίσηδων. Των μοναστικών Ισλαμικών ταγμάτων, με την περίεργη συμπεριφορά, που κρατούν καθώς θέλει η παράδοση από τους Ινδούς Σούφι και τους Πυθαγορείους. Είναι τόση η αφοσίωση τού ενός στον άλλον (όπως κάποτε στις Πυθαγόρειες αδελφότητες) που έφτασε ο αδελφικός φίλος να αποκαλείται Δερβίσης. Οι Δερβίσηδες ασχολούνται, πέρα από τα λατρευτικά τους καθήκοντα, με την αστρονομία, τα μαθηματικά και τη μουσική. Χορεύουν έναν ιδιόμορφο κυκλικό χορό που, κατά πώς ισχυρίζονται, αναπαριστά τις κινήσεις των ουράνιων σωμάτων. Στους χορούς τους τούς συνοδεύουν οι κορυφαίοι μουσικοί της αυτοκρατορίας. Ο μέγας Τομπούλης, κορυφαίος οργανοπαίκτης και δημιουργός των αρχών του 19ου αιώνα καυχάται σε ένα του τραγούδι πως έπαιξε στον "Μεβλά χανέ", τον μεγαλύτερο τεκέ της Πόλης. Αυτό το μυστικιστικό περιβάλλον και η χασισοποτεία (απαραίτητη για να οδηγηθούν σε έκσταση) κάνει και τους μάγκες να ονομάσουν τα δικά τους ιδιαίτερα δωμάτια τεκέδες. Θα μπορούσαμε να πούμε πως αυτοί οι τεκέδες του ρεμπέτικου υπήρξαν τα μοναστήρια που έθρεψαν την ιδέα της νέας μουσικής φυσιογνωμίας του λαϊκού τραγουδιού μας. Έχουμε λοιπόν, από τη μια το κοινό, ομογενοποιημένο Λαϊκό τραγούδι των πόλεων, κι από την άλλη το ιδιόμορφο μουσικό ρεύμα του ρεμπέτικου. Οι ρεμπέτες, λόγω και της απήχησης που έχουν οι μάγκες στον λαό, δε θα αργήσουν να ξεπεράσουν τα όρια του τεκέ. Θα βγουν στην κοινωνία. Δανειζόμενοι όλες τις φόρμες και τα εκφραστικά σχήματα του κοινού λαϊκού τραγουδιού, θα εξελίξουν τα πρωτόλεια όργανά τους. Θα τελειοποιήσουν την ερμηνεία και την ακουστική. Θα κατασταλάξουν στην ομοιοκαταληξία και (αργότερα) στην επωδό.\nΈχει ήδη συντελεστεί η ολοκλήρωση του ελληνικού κράτους. Η τραγική μικρασιατική καταστροφή οδηγεί 1,5 εκατομμύριο Έλληνες στην προσφυγιά (διπλασιάστηκε ο πληθυσμός της χώρας). Οι Μικρασιάτες φέρνουν τον ανθηρό τους πολιτισμό στα αστικά κέντρα της Ελλάδας (κυρίως στην Αθήνα και τον Πειραιά) και τον καθιστούν κυρίαρχο. Δεν είναι συμπτωματικό που το Σμυρναίικο τραγούδι κυριαρχεί όλων των άλλων στην πρωτεύουσα και συγκινεί πέρα από το αρχικό κοινό του. Εκεί, στον Πειραιά (και στην Αθήνα) θα μεταφερθεί και η ελληνική Μαγκιά της Ιωνίας και της Πόλης. Παράλληλα αναπτύσσεται και η εσωτερική μετανάστευση. Έλληνες από κάθε γωνιά της χώρας καταφθάνουν στην πρωτεύουσα κομίζοντας τη δική τους πολιτιστική ιδιαιτερότητα.\nΌλα είναι πλέον έτοιμα για την γέννηση του σύγχρονου λαϊκού τραγουδιού!\nΣμύρνη και Πειραιάς – Οι κοιτίδες του λαϊκού τραγουδιού\nΣτη Σμύρνη, στα καφέ αμάν, το λαϊκό τραγούδι, με τα σαντουροβιόλια, διήγαγε την ακμή του. Όλοι οι Μεγάλοι μουσικοί συνέρρεαν στην πρωτεύουσα της Ιωνίας, όπως στις μέρες μας συρρέουν στην Αθήνα. Όμως η τραγική Μικρασιατική καταστροφή θα μεταφέρει το θέατρο των μουσικών εξελίξεων στον Πειραιά. Μαζί με όλην την προσφυγία, που στοιβάζεται στις άθλιες παράγκες της Κοκκινιάς και στο λιμάνι, και οι μουσικοί, θα κάνουν μια νέα αρχή. Εκεί θα μεταφερθεί πλέον αποκλειστικά όλο το σκηνικό. Τα καφέ αμάν με τα Βιολιά τα ούτια και τα σαντούρια. Οι τεκέδες των νταήδων με τα μπουζούκια και τους μπαγλαμάδες. Οι Μάγκες εγκαθίστανται πέριξ του λιμένα και ξαναστήνουν, πλάι σ’ εκείνους του Πειραιά, τις παλιές τους νόμιμες και παράνομες επιχειρήσεις. Κοντά τους κι οι Ρεμπέτες, παράσιτοι και υμνητές τους. Το μπουζούκι, χαρακτηριστικό όργανο του τεκέ, ήταν εξίσου κακόφημο με τον Μάγκα, και σχεδόν πάντα συνώνυμο της παρανομίας. Ο ρεμπέτης (που ρέμβαζε αενάως και ατάκτως) είναι ο άεργος, απείθαρχος, ημιπαράνομος τύπος της εποχής. Όμως, δεν έμελλε για πολύ ακόμα ο ρεμπέτης και το μπουζούκι να μένουν αποκλεισμένοι στο κοινωνικό περιθώριο…\nΟι πρόσφυγες, μαζί με όλην τους την κουλτούρα κουβάλησαν και την μουσική της Μικράς Ασίας, την τόσο βαθιά επηρεασμένη από τους λαούς της Μέσης Ανατολής. Όμως στην νέα Ελλάδα που δημιουργείται, δυο νέες κοινωνικές τάξεις αναδύονται και ισχυροποιούνται: Οι Αστοί και οι Εργάτες. Οι εξελίξεις τρέχουν γρήγορα. Οι παλιές αξίες αμφισβητούνται. Η πολιτιστική ποικιλότητα του Ελληνισμού, ενοποιείται και στρέφει το βλέμμα προς την δύση – καθοριστικό πλέον παράγοντα των όποιων εξελίξεων. Μοιραία, τα πολύπλοκα, και απαιτητικά στο παίξιμο, μουσικά όργανα του Καφέ Αμάν, που συν τοις άλλοις "μυρίζουν" Ανατολή, αρχίζουν σιγά-σιγά να χάνουν την απήχησή τους. Η νέα κουλτούρα, που συνδιαμορφώνουν οι πανέλληνες στην Αθήνα και τα άλλα μεγάλα αστικά κέντρα, αναζητά τον νέο εκφραστή της. Είναι η ώρα του Μπουζουκιού.\nΤο μπουζούκι (από το Τούρκικο bozouk =λάθος, γιατί ήταν ένα ατελές για τα δεδομένα της Μικράς Ασίας όργανο, που δεν μπορούσε να παίξει σωστά) δεν είναι παρά ένα σάζι, ένας ταμπουράς, που στη θέση των κινητών Μπερντέδων (τα διαχωριστικά ελάσματα στο μανίκι του οργάνου) έχει τα σταθερά τάστα. Αυτό το γεγονός του αφαιρεί το πλεονέκτημα να αποδίδει τα μόρια (υποδιαιρέσεις των τόνων) που αποτελούν το χαρακτηριστικό γνώρισμα του μικρασιάτικου ήχου. Έτσι, το μπουζούκι προσιδιάζει περισσότερο στην δυτική – συγκερασμένη μουσική παρά στην Μικρασιατική\nΥπό αυτές τις συνθήκες, και σε συνδυασμό με την δημοφιλία των Νταήδων (που συγκροτούσαν μιαν άτυπη κλεφτουριά των πόλεων), το μπουζούκι άρχισε να αποχτά την συμπάθεια του λαού. Τόσο που η πρώτη ηχογράφηση με μπουζούκι αποτέλεσε τεράστια εμπορική επιτυχία. Οι ρεμπέτες, σιγά-σιγά βγαίνουν από τα στενά πλαίσια του τεκέ και της φυλακής (κατ’ εξοχήν χώροι δημιουργίας ως τότε) και εμφανίζονται σε ταβέρνες, αρχικά ως πλανόδιοι μουσικοί. Κι εκεί κάπου στις αρχές του ’30 ο Μάρκος Βαμβακάρης</a> κάνει την (δεύτερη μετά την δισκογραφία) υπέρβαση: Ιδρύει την πρώτη ορχήστρα με μπουζούκια!\nΑπό τις μαρτυρίες προκύπτει πως ο Βαμβακάρης δυσκολεύτηκε πολύ να βρει μαγαζί για να εμφανιστεί η τετράδα. Μια τετράδα αστέρων του ρεμπέτικου. Ο ίδιος ο Μάρκος ήταν ο δημοφιλέστερος τότε δημιουργός με πλούσια, σχετικά, δισκογραφία. Ο Ανέστης Δελιάς, ο βασικός σολίστας της τετράδας, ήταν το καλύτερο ίσως μπουζούκι της εποχής – προσωπικός ρεμπέτης του Μάγκα Νίκου Μάθεση. Ο Στράτος Παγιουμτζής ήταν ο κορυφαίος ερμηνευτής, ο άνθρωπος που με την φωνή του σφράγισε την εποχή του ρεμπέτικου και αποτέλεσε πρότυπο για τους μετέπειτα αστέρες της λαϊκής μουσικής. Τέλος, ο Γιώργος Μπάτης με τις αμέτρητες γνωριμίες του, την μακρά θητεία στις φυλακές και τους τεκέδες, ήταν η χαρακτηριστικότερη φιγούρα του ρεμπέτη της εποχής… Όταν το 1941 ο Ανέστης Δελιάς θα πεθάνει από υπερβολική δόση ηρωίνης, (επαληθεύοντας το προφητικό του τραγούδι «Ο πόνος του Πρεζάκια») θα αντικατασταθεί από τον δεύτερο μεγαλύτερο σολίστα της εποχής, τον Απόστολο Χατζηχρήστο.\nΕν τω μεταξύ το ρεμπέτικο μεταλλάσσεται. Από μουσική του περιθωρίου καθίσταται πλέον λαϊκή μουσική. Πλάι στην τετράδα κι άλλοι μουσικοί αρχίζουν να εμφανίζονται στις ταβέρνες και να ηχογραφούν δίσκους. Γιάννης Παπαιωάννου, Βαγγέλης Παπάζογλου, Γιοβάν Τσαούς, Μπαγιαντέρας, Παναγιώτης Τούντας, και πολλοί άλλοι. Ήταν δε, τόση η απήχηση του ρεμπέτικου που, κατά τον Γ. Παπαϊωάννου, οι συνθέτες του ελαφρού τραγουδιού (πλην ελαχίστων φωτεινών εξαιρέσεων) πανικοβλήθηκαν και έφτασαν στο σημείο να μισούν και να πολεμούν τους λαϊκούς δημιουργούς. Άλλοι πάλι, ηχογράφησαν, υπογράφοντας με ψευδώνυμα, τραγούδια ρεμπέτικου ύφους, ακόμα και με χασικλίδικα λόγια, όπως το "Είμαι πρεζάκιας" των Σώσου Ιωαννίδη και Αιμίλιου Σαββίδη που τραγουδά η ρεμπέτισσα Ρόζα Εσκενάζη. Προς τα τέλη της δεκαετίας του ’30 θα εμφανιστεί στο προσκήνιο και ο Βασίλης\nΤσιτσάνης Αυτός θα χαράξει μια νέα φάση στην εξέλιξη της λαϊκής μουσικής…\nΉδη από τα τέλη του 19ου αιώνα, Οι αρχές είχαν εξαπολύσει αδυσώπητο αγώνα εναντίον των κλεφτών, τόσο της υπαίθρου όσο και των πόλεων. Στη ύπαιθρο – καθότι η λέξη κλέφτης, καθαγιασμένη στην κολυμβήθρα του ’21, ασκούσε ιδιαίτερη γοητεία – τους ονόμασαν Ληστές. Στις πόλεις δε χρειάστηκε. Τους λέγανε Μάγκες!\nΗ γέννηση της νέας κλεφτουριάς, κατά τους ιστορικούς, ήταν αποτέλεσμα της διάλυσης των ατάκτων στρατιωτικών σωμάτων που απελευθέρωσαν την Ελλάδα από τον Οθωμανικό ζυγό. Θα μπορούσαμε σε αυτό να προσθέσουμε και την εκτεταμένη φτώχια και εξαθλίωση. Ακολουθώντας το εσωτερικό μεταναστευτικό ρεύμα, πολλοί από αυτούς συνέρρευσαν και εγκαταστάθηκαν στην πρωτεύουσα. Εκεί προσαρμόστηκαν στα αστικά δεδομένα και διδάχτηκαν πολλά από τους Νταήδες της Πόλης και της Σμύρνης. Εκεί, η Μαγκιά απολάμβανε, λόγω και της φιλολαϊκής τακτικής που ακολουθούσε, την πλατιά αποδοχή (ανοχή στην χειρότερη περίπτωση) των εξαθλιωμένων μαζών. Το 1922 όλοι αυτοί θα ανταμώσουν στον Πειραιά…\nΟι διάφοροι αστυνομικοί διευθυντές που ενέσκηψαν στο θέμα ‘Μαγκιά’ (ήτοι την αστική κλεφτουριά) επέτυχαν σχετικά μηδαμινά αποτελέσματα. Ένας όμως κατάφερε να μείνει αξέχαστος: Ο αστυνομικός διευθυντής Αθηνών και περιχώρων Δημήτριος Μπαϊρακτάρης, από το 1892, επί κυβερνήσεως Τρικούπη, κατάφερε απανωτά πλήγματα εναντίον των Νταήδων του Ψειρή και της Αθήνας. Επικεφαλής μιας κουστωδίας ευζώνων (οι καταδρομείς της εποχής) εισέβαλλε στα καφενεία και τις ταβέρνες, συνελάμβανε τους κουτσαβάκηδες και εν συνεχεία τους συγκέντρωνε στην πλατεία Κλαυθμώνος όπου τους εξευτέλιζε. Με την απειλή του βούρδουλα τους εξανάγκαζε να σπάσουν ο καθείς τα όπλα του με σφυρί και αμόνι (κατόπιν τα πουλούσε στο δημοπρατήριο για παλιοσίδερα). Κατόπιν ένας αρχάριος κουρέας τους ψαλίδιζε τα μουστάκια και τις αφέλειες της κόμμωσης, κι έκοβε τα μανίκια και τις μύτες των παπουτσιών. Τέλος οδηγούνταν σιδηροδέσμιοι στις φυλακές. Ο Μπαϊρακτάρης ωστόσο παρήλθε, αλλά οι Μάγκες παρέμειναν. Και αυτό που δεν κατάφερε ο βούρδουλας του αστυνομικού διευθυντή, το κατάφερε ο νόμος του Μεταξά!\nΤο 1938, με νόμο του καθεστώτος της 4ης Αυγούστου, όλοι οι μουσικοί που επρόκειτο να φωνογραφήσουν έναν δίσκο, έπρεπε πρώτα να υποβάλουν στην επιτροπή λογοκρισίας, τους στίχους και την παρτιτούρα του τραγουδιού! Πώς όμως να γράψεις σε πεντάγραμμο, τα μόρια; Από το 1938 οι μισοί σχεδόν δημιουργοί του Σμυρναίικου ύφους, παύουν να δισκογραφούν. Οι υπόλοιποι, όπως ο Παναγιώτης Τούντας, αναγκάζονται να αλλάξουν ύφος. Δεν είχαν όμως όλοι την μουσική κατάρτιση του μεγάλου αυτού μαέστρου. Ο Β. Παπάζογλου και ο Γιοβάν Τσαούς δεν ξαναηχογράφησαν ποτέ. Ακόμα νωρίτερα είχε τεθεί εκτός νόμου η χρήση του χασίς.\nΌλα αυτά δεν ήσαν κεραυνός εν αιθρία. Ο τύπος είχε από καιρό αρχίσει μια συστηματική προπαγάνδα κατά των ρεμπέτικων. Ο Αιμίλιος Σαββίδης, δημοσιογράφος και στιχουργός του ελαφρού τραγουδιού, που το ’35 υπέγραφε με ψευδώνυμο ένα από τα διασημότερα χασικλίδικα τραγούδια [‘Είμαι πρεζάκιας’ – Ρ. Εσκενάζη] γίνεται ο φανατικότερος διώκτης των ‘χασικλήδων’ και εισηγείται την επιβολή λογοκρισίας! Το σύνολο σχεδόν των δημιουργών του Ελαφρού τραγουδιού (που βλέπει να υπερφαλαγγίζεται από τους ρεμπέτες σε δημοτικότητα) ωρύεται επίσης κατά ‘του υποκόσμου’ (Ο Γ. Παπαϊωάννου, εξαιρεί από αυτήν την οπερέτα του καθωσπρεπισμού τον μεγάλο Αττίκ και μερικούς άλλους).\nΤο σημαντικότερο όμως ήταν η σαφής τάση της κοινωνίας να κόψει οριστικά τον ομφάλιο λώρο που συνέδεε την χώρα με την καθ’ ημάς Ανατολή και να στραφεί προς τη δύση – κέντρο πλέον των όποιων εξελίξεων. Άλλωστε και μέσα στους κόλπους του ρεμπέτικου υπήρχαν τάσεις ‘εξευρωπαϊσμού’. Πέρα από τον Βασίλη Τσιτσάνη και ο θρυλικός Μπαγιαντέρας (Δημήτρης Γκόγκος) είχε – αν και χρημάτισε Μάγκας – αποστασιοποιηθεί από το κλασικό ρεμπέτικο μουσικό ύφος. Μαθητής του και βασικός συνεργάτης του υπήρξε ο κορυφαίος σολίστας και δημιουργός του οκτάχορδου μπουζουκιού Μανώλης Χιώτης. Η προσθήκη των δύο χορδών στο εξάχορδο μπουζούκι, διεύρυνε τις δυνατότητες δημιουργίας και αυτοσχεδιασμών και συνέβαλε καθοριστικά στην διαμόρφωση της καινούργιας φυσιογνωμίας του λαϊκού τραγουδιού.\nΟ πόλεμος και η Κατοχή θα εξοντώσουν και βιολογικά τους ήδη περιθωριοποιημένους παλιούς ρεμπέτες. Μαζί με τον πόλεμο τελειώνει οριστικά και η ‘παιδική ηλικία’ του λαϊκού τραγουδιού. Έτσι, ενώ περνούν στην αφάνεια οι αστέρες της πρώτης φάσης του ρεμπέτικου, αναδεικνύονται νέοι δημιουργοί που καινοτομούν στον στίχο, την ενορχήστρωση, την ίδια την σύνθεση. Είναι η εποχή του Τσιτσάνη , του Παπαϊωάννου, του Μπαγιαντέρα, του Χατζηχρήστου, του Σκαρβέλλη… Και λίγο αργότερα, του Μητσάκη, του Ζαμπέτα, του Δερβενιώτη, του Καλδάρα, του Χιώτη\nΚι όταν στις αρχές της δεκαετίας του ’50, ο Γιάννης Παπαϊωάννου έβαζε ένα αμούστακο παιδί να τραγουδήσει (με φωνή που πάσχιζε να μιμηθεί τον Πρόδρομο Τσαουσάκη) ένα τραγούδι του που είχε μείνει στα αζήτητα, δεν είχε φανταστεί πως εκείνη τη μέρα γεννιόταν το πιο λαμπρό αστέρι της ελληνικής μουσικής. Το τραγούδι ήταν "Οι βαλίτσες" και το παιδί, ο Στέλιος Καζαντζίδης\nΟ δραματικός μετασχηματισμός της ελληνικής κοινωνίας – που είχε δρομολογηθεί ήδη με την Μικρασιατική καταστροφή – ολοκληρώνεται ουσιαστικά την Δεκαετία του ’50. Η λήξη του εμφυλίου, βρίσκει την χώρα τσακισμένη οικονομικά, πολιτικά και ηθικά. Υπόδουλη ουσιαστικά στον υπερατλαντικό της σύμμαχο, με λογής μηχανορραφίες να εξυφαίνονται στο παλάτι, την Αμερικανική πρεσβεία και τα υπουργικά γραφεία, αναδεικνύει σιγά-σιγά τα νέα τζάκια τής οικονομικής ζωής (την πρώτη ουσιαστικά αστική της τάξη) που επεβίωσαν ή αναδύθηκαν μέσα από την λαίλαπα του πολέμου και της κατοχής. Μεγάλα εργοστάσια και θηριώδεις – για τα μέτρα ακόμα και της εποχής μας – οικοδομές, αλλάζουν δραματικά το τοπίο της πρωτεύουσας στην οποία συνωθούνται κάθε λογής εσωτερικοί μετανάστες: Αριστεροί αντάρτες που κρύβουν την αλλοτινή τους εθνική περηφάνια στη απρόσωπη πολυκοσμία της Αθήνας. Νεόπτωχοι κατρεστραμένοι από τον πόλεμο μικροαστοί. Πάμπλουτοι, σταμπαρισμένοι από την κοινωνική κατακραυγή, μαυραγορίτες… Όλοι αυτοί έρχονται να κάνουν μια νέα αρχή, κοντά στα εκατομμύρια της Αθήνας. Άλλοι, οι περισσότεροι, θα πάρουν το δρόμο για "τις φάμπρικες της Γερμανίας και του Βελγίου τις στοές…\nΑκόμα από την κατοχή, αλλά κυρίως στην διάρκεια του εμφυλίου, η νέα γενιά των λαϊκών δημιουργών (με επικεφαλής τον Βασίλη Τσιτσάνη</a>) αλλάζει ριζικά τη μορφή του λαϊκού τραγουδιού. Βγαίνει οριστικά από τη θεματολογία του το Μάγκικο περιβάλλον (χασίσι, τεκές, λαθρεμπόριο…), και στρέφεται στον λαϊκό άνθρωπο της μεγαλούπολης. Ξεκαθαρίζει μια και καλή (βοηθούσης της λογοκρισίας) το μουσικό τοπίο από τα έντονα ανατολικά στοιχεία. Η λαϊκή ορχήστρα εμπλουτίζεται με όργανα όπως το ακορντεόν και το βιολί (σε νέο ρόλο), αλλά, ενίοτε, και το κλαρίνο, το πιάνο, το όρθιο μπάσο. Αρχίζει να κερδίζει έδαφος το οκτάχορδο μπουζούκι, έναντι του εξάχορδου.\nΑυτό το περιβάλλον, έρχεται να συναντήσει ο Στέλιος Καζαντζίδης στις αρχές της δεκαετίας του ’50. Πολύ γρήγορα, το παιδί που μιμούνταν τους αστέρες της προηγούμενης γενιάς, θα διαμορφώσει την δική του ερμηνευτική σχολή και θα υποχρεώσει όλους τους υπόλοιπους να μιμηθούν αυτόν. Ο ένας μετά τον άλλον οι κορυφαίοι δημιουργοί θα γράψουν γι’ αυτόν τα καλύτερα τραγούδια τους. Οι μεγαλύτερες Ελληνίδες τραγουδίστριες θα ανέβουν στο πάλκο, πλάι του, μόνο για να του κάνουν δεύτερη φωνή. Αλλά βέβαια δεν ήταν μόνο ο Καζαντζίδης. Φωνές που σήμερα η κάθε μια αποτελεί κι έναν μύθο, συνυπήρχαν στο ίδιο star-system για μία εικοσαετία: Γρηγόρης Μπιθικώτσης, Στράτος Διονυσίου, Πάνος Γαβαλάς, Μανώλης Αγγελόπουλος, Καίτη Γκρέι, Πόλυ Πάνου, Γιώτα Λύδια, Μαρινέλλα, Μάιρη Λίντα, είναι μερικά από τα ονόματα που με δέος προφέρουν οι σημερινοί τραγουδιστές. Γι’ αυτούς τους τραγουδιστές γράφουν συνθέτες όπως οι Β. Τσιτσάνης</a>, Γ. Παπαϊωάννου, Γ. Μητσάκης, Γ. Ζαμπέτας, Α. Καλδάρας, Μ. Χιώτης, και στιχουργοί όπως οι Χ. Βασιλειάδης, Ευτυχία Παπαγιαννοπούλου, Κ. Βίρβος, Γ. Λελάκης, Πυθαγόρας.\nΠαράλληλα, λόγιοι συνθέτες σπεύδουν να αναζητήσουν τον ιδανικό ερμηνευτή ανάμεσα στους λαϊκούς τραγουδιστές, προεξαρχόντων των Μ. Θεοδωράκη και Μ. Χατζιδάκι. Και δεν είναι μόνο οι τραγουδιστές. Όταν ο Χατζιδάκις γράφει τη μουσική της παράστασης Στέλλα", έχει ως ενορχηστρωτή τον Β. Τσιτσάνη</a> και στο Ποτέ την Κυριακή(και αλλού) τον Γ. Ζαμπέτα. Ο Μ. Θεοδωράκης, στην "Πολιτεία", και στον "Επιτάφιο" εμπιστεύεται την ενορχήστρωση στον Μ. Χιώτη. Αξίζει να αναλογιστούμε, ποια καταξίωση θα απολάμβαναν σήμερα οι κορυφαίοι αυτοί συνθέτες, αν το έργο τους δεν φιλτράρονταν μέσα από τις ενορχηστρώσεις των Τσιτσάνη</a>, Ζαμπέτα, Χιώτη, και δεν προβάλλονταν από τις φωνές των Καζαντζίδη, Μπιθικώτση, Μαρινέλλας, Μ. Λίντα.\nΠαράλληλα, ωστόσο, οι συνθέτες αυτοί εισάγουν τον ποιητικό λόγο στο λαϊκό τραγούδι. Όταν, μεσούσης της κατοχής, εκατοντάδες χιλιάδες Έλληνες ακολούθησαν την σωρό του Κωστή Παλαμά, είναι βέβαιο πως η συντριπτική τους πλειοψηφία δεν γνώριζε παρά μόνο το όνομα του ποιητή. Όταν όμως, το 1974, το σκηνικό επαναλαμβάνονταν με πρωταγωνιστή αυτήν τη φορά τον Κώστα Βάρναλη, η Αθήνα σείονταν από τις φωνές που τραγουδούσαν τα μελοποιημένα ποιήματα του. Οι κορυφαίοι μας ποιητές, στα χείλη των λαϊκών τραγουδιστών βρήκαν τον δρόμο για να μιλήσουν στον κάθε Έλληνα. Κ. Βάρναλης, Ο. Ελύτης, Γ. Σεφέρης, Μ. Κατσαρός, Τ. Λιβαδείτης, έγιναν ονόματα οικεία για τον καθένα. Πολλοί ποιητές έγραψαν ειδικά για να τραγουδηθούν – έγιναν στιχουργοί! Ο Τ. Λειβαδίτης κι ο Δ. Χριστοδούλου συνεργάστηκαν με τον Γ. Ζαμπέτα. Ο Ν. Γκάτσος εξέδωσε μια ποιητική συλλογή και εκατοντάδες τραγούδια!\nΣτις φάμπρικες της… Ινδίας\nΗ χρυσή εικοσαετία (’55-’75) του λαϊκού τραγουδιού, αποτέλεσε την κορύφωση μια πορείας που άρχισε με το ρεμπέτικο από την δεκαετία του ’20. Είναι τόση η δύναμη του εκείνη την εποχή, που ακόμα και τα αμέτρητα Ινδικά τραγούδια που θα διασκευαστούν για μια σημαντική περίοδο, θα αφομοιωθούν απόλυτα στο ελληνικό ύφος. Ο Τσιτσάνης μάλιστα – που ήταν κάθετα αντίθετος σε αυτήν την τακτική – θα γράψει δικά του πρωτότυπα τραγούδια που μιμούνται το ύφος και την θεματική αυτών των τραγουδιών. Πρόκειται για τραγούδια φυγής. Σ’ ένα περιβάλλον φτώχιας και απαξίωσης της εργατικής τάξης, όσοι δεν μπορούν να φύγουν με προορισμό τα μεταναστευτικά κέντρα του Καπιταλισμού, επιχειρούν μιαν άλλη απόδραση από την κόλαση της καθημερινότητας, μέσα από αυτά τα τραγούδια που αφηγούνται παραδείσιες καταστάσεις και ιδανικούς έρωτες. Άρχοντας αυτόν των διασκευών υπήρξε ο Απόστολος Καλδάρας, που από την άλλη έδωσε και καταπληκτικά, έντεχνου ύφους, έργα! Στιχουργοί, όπως ο Κ. Βίρβος κι η Ε. Παπαγιαννοπούλου, ανέλαβαν να λογοτεχνήσουν αυτές τις μελωδίες, με λόγια κατά κανόνα άσχετα με το αρχικό τραγούδι. Είναι χαρακτηριστικό πως η διασημότερη από αυτές τις μελωδίες, ‘Δε με πόνεσε κανείς’, έχει ως αυθεντικό τίτλο ‘Τα παπούτσια μου είναι Γιαπωνέζικα’!\nΤαυτόχρονα με αυτά, μια άλλη θεματική ενότητα, κυριαρχεί εκείνην την εποχή: Η μετανάστευση. Από το ‘Παράπονο του μετανάστη’ Β. Τσιτσάνης</a>), μέχρι ‘Το τρένο Γερμανίας-Αθηνών’ (Κ. Βίρβος-Μ. Μπακάλης), οι λαϊκοί δημιουργοί καταριούνται την «κακούργα ξενιτιά» που «παίρνει απ’ τον τόπο μας τα πιο καλά παιδιά», περιγράφουν με τα μελανότερα χρώματα την ζωή μακριά από την πατρίδα, όπου «το ψωμί της Ξενιτιάς είναι πικρό» και παρηγορούν το μετανάστη, γιατί «όταν ζεις χωρίς ελπίδα, όπου γης είναι πατρίδα»! Παράλληλα δεν εγκαταλείπεται ποτέ η βασική θεματική του λαϊκού τραγουδιού. Έρωτας, πανανθρώπινες αξίες, αγωνία του θανάτου, περηφάνια και αξιοπρέπεια. Δεν είναι τυχαίο που ο Καζαντζίδης εξέφρασε ιδανικά το λαϊκό τραγούδι. Πέρα από την αδιαμφισβήτητη καλλιτεχνική του αξία, υπήρξε αυτό που τα λαϊκά τραγούδια ύμνησαν κατά κόρον: Ο φτωχός, πλην τίμιος, πολυτεχνίτης, που αφοσιωμένος σε θεσμούς όπως η Μάνα και η οικογένεια, ξέφυγε από την φτώχια με μόνα εφόδια την εντιμότητα, την μπέσα, την αξία του και την βοήθεια του Θεού! Ενσάρκωνε δηλαδή το πρότυπο της λαϊκής μυθολογίας. Ακόμα και οι ποιητές που στιχούργησαν, αυτές τις αξίες ήρθαν να υπηρετήσουν, μέσα από τις σαφώς πιο εξεζητημένες λογοτεχνικές εικόνες τους.\nΣτην Λαμπρή πορεία του λαϊκού τραγουδιού έως την αποθέωσή του, συνέβαλλε ένας γαλαξίας αστέρων, που η απλή παράθεση των ονομάτων και μόνο των επιφανέστερων από αυτούς θα απαιτούσε κάτι περισσότερο από μια σελίδα αυτού του αφιερώματος. Αν όμως θα θέλαμε να συνοψίσουμε σε δυο-τρία ονόματα, αυτά θα ήταν: Βασίλης Τσιτσάνης, Στέλιος Καζαντζίδης , Μάρκος Βαμβακάρης\nΟ Μάρκος όπως έχει αναφερθεί στην αρχή του αφιερώματος, υπήρξε ο άνθρωπος που εισήγαγε το μπουζούκι στην λαϊκή ορχήστρα, μετέφερε την θεματική του Σμυρναίικου (εν γένει του λαϊκού τραγουδιού) στο ρεμπέτικο και αποπειράθηκε να δώσει τα πρώτα δείγματα μουσικής τυπολογίας που θα καθιερωθούν και θα αναδειχτούν μεταγενέστερα. Για όλους αυτούς τους λόγους, δικαίως οι μουσικολόγοι τον αποκαλούν ‘Πατριάρχη του λαϊκού τραγουδιού’.\nΑυτός, όμως, που εξύψωσε το λαϊκό τραγούδι είναι ο Βασίλης Τσιτσάνης. Με την αποφασιστική του προσήλωση σε συγκεκριμένες μουσικές και στιχουργικές φόρμες, την αφομοίωση, πέραν του Σμυρναίικου, και όλων των λαϊκών μουσικών ιδιωμάτων του ευρύτερου Ελληνισμού και την αποβολή της μάγκικης κουλτούρας από το Ρεμπέτικο, κατάφερε να παρασύρει όλους τους δυναμικούς δημιουργούς της εποχής του σε ένα σαφώς πληρέστερο, εκφραστικότερο και καλλιτεχνικά άρτιο μουσικό ύφος, ικανό να εκφράσει τον μέσο Έλληνα. Είναι ο αναμορφωτής του λαϊκού τραγουδιού.\nΤέλος, ο Στέλιος Καζαντζίδης – έχοντας βιώσει όλην την κουλτούρα που το λαϊκό τραγούδι θέλησε να εκφράσει – ήρθε με την «τελειότερα κουρδισμένη φωνή» του, να υπηρετήσει (και να επιβάλλει εν πολλοίς) αυτό που με τόση επιμονή και συνέπεια έχτισε ο Τσιτσάνης και οι συν αυτώ.\nΟ καιρός των εικόνων\nΜε την αναγκαστική ή εθελούσια έξοδο αυτών των δύο από το προσκήνιο, ολοκληρώνεται και η πιο ένδοξη εποχή του λαϊκού τραγουδιού, που ταυτίστηκε απόλυτα με την καριέρα τους! Ήδη από το 1967, μια νέα λογοκρισία έρχεται να περιπλέξει τα πράγματα. Οι Στιχουργοί, προκειμένου να αποφύγουν τον σκόπελο αυτόν, στρέφονται όλο και περισσότερο στον ερωτικό στίχο. (είναι χαρακτηριστικό πως ο τελευταίος δίσκος του Καζαντζίδη – ‘Υπάρχω’ 1975 – αποτελείται αποκλειστικά από ερωτικά τραγούδια!). Παράλληλα, νέοι λαϊκοί δημιουργοί (Νικολόπουλος, Α. Πάνου), τείνουν να προσεγγίσουν το έντεχνο ύφος, που ούτως ή άλλως διεισδύει στο λαϊκό τραγούδι (Ξαρχάκος, Πλέσσας). Κι όλα αυτά ενώ η δισκογραφία, και με την καθιέρωση του δίσκου 33 στροφών, καθίσταται πια βιομηχανία. Μια δισκογραφία, που τον καιρό του Μάρκου συνίστατο σε πειράματα σε δωμάτια ξενοδοχείων. Που τον καιρό που ξεκινούσε ο Τσιτσάνης, ανακάλυπτε με ενθουσιασμό το βυνίλιο και τα 45άρια. Την εποχή της χούντας είναι πια μια βιομηχανία. Το star-system, εκ των ων ουκ άνευ της δισκογραφίας, αναδεικνύει «φωνάρες», κατά την απαράμιλλη Ζαμπέτεια ρήση, και κατακρημνίζει αξίες που δεν εξυπηρετούν τους στόχους της. Με την αποστρατεία και των τελευταίων μαέστρων-στυλοβατών (Ζαμπέτας, Δερβενιώτης, Καλδάρας) η δισκογραφία θα περάσει αποκλειστικά στα χέρια παραγωγών που δεν έχουν άμεση, ή έχουν τραυματική, σχέση με το καθεαυτό μουσικό προϊόν.\nΗ μεταπολίτευση, θα φέρει στην χώρα νέες κοινωνικές ανακατατάξεις. Η νεολαία, ξεσπώντας ενάντια στον 7ετή γύψο, στρέφεται στο πολιτικό-στρατευμένο τραγούδι που εκφράζει τον ριζοσπαστισμό της. Η κοινωνία ευρύτερα, θέλει να γλεντήσει και να χαρεί την φιλελευθεροποίηση. Η μετανάστευση, εισάγει άφθονο συνάλλαγμα, και διαψεύδει την αλγεινή εικόνα που είχε πλάσει το λαϊκό τραγούδι. Γενικότερα ο κόσμος, και συνεπώς και στη χώρα μας, συναρπάζεται από τις ανά την οικουμένη εθνικές επαναστάσεις και συγκλονίζεται από τις πειρατικές επιδρομές των ισχυρών. Ο κόσμος αλλάζει… Το τραγούδι, κατ’ εξοχήν λαϊκός εκφραστής, αναζητά την νέα του ταυτότητα. Όμως τα πράγματα δεν θα είναι ποτέ ίδια. Η μουσική είναι πια, πέρα από πολιτιστικό αγαθό και κεφαλαιοκρατική επιχείρηση. Και ως τέτοια θα πορεύεται εφεξής…\nΦΤΑΝΟΝΤΑΣ ΩΣ ΤΙΣ ΜΕΡΕΣ ΜΑΣ\nΗ μεταπολίτευση αποτέλεσε για την χώρα μας μια σημαντική καμπή στην κοινωνική, πολιτική και οικονομική ζωή. Η έξοδος από τον χουντικό της λογοκρισίας και των απαγορεύσεων σηματοδότησε μιαν έκρηξη της καλλιτεχνικής δημιουργίας. Οι πάντες ήταν δεκτικοί στα πάντα. Στο τραγούδι, σηματοδοτεί την ευκρινή διαμόρφωση των τάσεων που ακόμα από την εποχή της χούντας έχουν αρχίσει να διαφαίνονται. Είναι η πρώτη φορά, από το ’22, που το λαϊκό τραγούδι χάνει την ενιαία του φυσιογνωμία. Από τη μια, υπάρχει η τάση προς το ερωτικό "ελαφρολαϊκό" τραγούδι, που θα εκφραστεί κυρίως από τους Γ. Πάριο και Τ. Βοσκόπουλο. Από την άλλη, το κλασικό λαϊκό τραγούδι του άμεσου παρελθόντος, συνεχίζει την πορεία του, με βασικούς εκφραστές τον Στράτο Διονυσίου και τον Μανώλη Αγγελόπουλο, έχοντας όμως χάσει οριστικά τον ηγέτη του και την αδιαμφισβήτητη κυριαρχία του. Παράλληλα, μια άλλη τάση πιο έντεχνη προσπαθεί να εκφράσει τον ριζοσπαστισμό της κοινωνίας, με κοινωνικό στίχο και σαφείς μουσικές αναφορές στους λόγιους συνθέτες που το επηρέασαν. Η τάση αυτή θα εκπροσωπηθεί κυρίως από τους Α. Πάνου, Σ. Ξαρχάκο, Σ. Κουγιουμτζή, Μ. Πλέσσα. Ωστόσο, ο Άκης Πάνου – ο μόνος που έχει σαφή επαφή με το κυρίως σώμα της λαϊκής δημιουργίας – σύντομα θα τεθεί στο περιθώριο και θα αποστρατευτεί οριστικά, όπως και ο Μ. Πλέσσας. Ταυτόχρονα, ο ένας μετά τον άλλον, οι κολοσσοί της λαϊκής δημιουργίας θα περάσουν και αυτοί στο περιθώριο, παρασέρνοντας και τους ερμηνευτές της γενιάς τους.\nΤο κενό που θα αφήσουν, θα σπεύσουν να καλύψουν δημιουργοί όπως οι Χ. Νικολόπουλος, Τ. Μουσαφίρης, Τ. Σούκας, Αλ. Χρυσοβέργης, Σπ. Παπαβασιλείου. Ωστόσο, αν και συνεχίζουν ως σήμερα να δημιουργούν, δεν απόλαυσαν ποτέ (εξαιρουμένου του Χ. Νικολόπουλου) την αίγλη που τους άξιζε. Απεναντίας εισέπραξαν την χλεύη και την οργή μιας κλίκας που κινείται στις παρυφές του καλλιτεχνικού γίγνεσθαι, με τον απαξιωτικό χαρακτηρισμό.\nΗ μουσική βιομηχανία, ήδη από τις απαρχές της εν Ελλάδι παρουσίας της, είχε επιχειρήσει να ελέγξει πλήρως την καλλιτεχνική παραγωγή. Όμως, τα πενιχρά μέσα που διέθετε, η ελλιπής οργάνωση και η παρουσία ισχυρών προσωπικοτήτων δεν της επέτρεψε να το κάνει. Το κατάφερε ωστόσο όταν το λαϊκό τραγούδι βρέθηκε στην κορυφαία του στιγμή, εκμεταλλευόμενη την άγνοια κινδύνου που δημιουργούσε αυτή η αίγλη αλλά και την ανάγκη για μαζική προβολή των εκτυφλωτικών αστέρων του μεγάλου λαϊκού έπους της μουσικής.\nΣτα τέλη της δεκαετίας του ’60 οι καλλιτέχνες, διαισθανόμενοι μάλλον παρά συνειδητοποιώντας το μέλλον που τους επιφυλάσσονταν, προσπάθησαν να δημιουργήσουν δική τους εταιρεία παραγωγής δίσκων. Απέτυχαν!\nΈτσι, με την σταδιακή και αναπόφευκτη αποχώρηση των μεγάλων αστέρων από το προσκήνιο, η μουσική παραγωγή περνά όλο και περισσότερο στα χέρια των βιομηχάνων Παράλληλα η έκρηξη των media δημιουργεί πεδίο δράσης στους image makers, τους διαφημιστές και τους managers. Οι καλλιτέχνες, συνεπαρμένοι ή – οι πιο διορατικοί – εμβρόντητοι παρακολουθούν το τραγούδι να αλώνεται από ανθρώπους που είναι άσχετοι – στην καλύτερη περίπτωση πρόκειται για αποτυχημένους καλλιτέχνες – με το προϊόν καθεαυτό. Στις αρχές της δεκαετίας του ’80 έχει ήδη καταστεί πρωτεύον κριτήριο επιτυχίας η άνευ όρων στιγμιαία εμπορικότητα. Τότε είναι που όλοι – μα όλοι – οι καλλιτέχνες προχωρούν σε μαζική δισκογραφία. Τότε είναι που υποχωρεί οριστικά ο δημιουργός από το προσκήνιο προς όφελος του ερμηνευτή.\nΌλα αυτά ωστόσο, δεν συνέβησαν ερήμην της κοινωνίας. Απεναντίας ήρθαν για να εξυπηρετήσουν μια κατάσταση που ούτως ή άλλως εξελίσσονταν. Η όλο και πιο ασφυκτική προσκόλληση της χώρας μας στο υπερατλαντικό άρμα του ιμπεριαλισμού, άλλαξε μοιραία και τα πολιτιστικά δεδομένα της. Η Ελλάδα, όπως και κάθε αναπτυσσόμενη χώρα, χάνει σιγά-σιγά το πολιτιστικό της στίγμα και εντάσσεται στην περιφέρεια του παγκόσμιου – Αμερικάνικου – πολιτισμού. Όλο το εποικοδόμημα της ελληνικής κοινωνίας αμερικανοποιείται. Οι όποιες αντιστάσεις εντοπίζονται και προβάλλονται άλλοτε ως γραφικότητες (Δεύτερη καριέρα Καζαντζίδη , Ρασούλης, Μαρκόπουλος…) και άλλοτε ως άλλοθι (Νταλάρας, Σαββόπουλος, νεορεμπέτες…). Ταυτόχρονα οριοθετούνται δυο μουσικά στρατόπεδα, που δεν απηχούν ωστόσο το λαϊκό αίσθημα. Οι έντεχνοι και οι καλλιτέχνες, υποτίθεται πως θα ‘πρεπε να έχουν διαφορετικό κοινό ο καθένας. Φευ! Ο Κόσμος συνεχίζει να επιδαψιλεύει την αγάπη του σε ότι τον αγγίζει, αγνοώντας προκλητικά τα κουτάκια των διαμορφωτών της κοινής γνώμης.\nΣτο προσκήνιο της λαϊκής μουσικής, μετά το ’75, συμβαίνουν κοσμογονικές αλλαγές. Οι δυο στυλοβάτες της – σύμβολα μιας ολόκληρης εποχής – θα αποχωρήσουν. Ο Β. Τσιτσάνης, αποχωρεί διακριτικά. Ο τελευταίος του πρωτότυπος δίσκος, το ’77, θα αναδείξει ένα και μοναδικό σουξέ Το βαπόρι απ’ την Περσία. Μέχρι το τέλος της ζωής του θα απέχει ουσιαστικά από την ενεργό δράση, αναλισκόμενος κυρίως σε τιμητικές συναυλίες. Στέλιος Καζαντζίδης που εν πλήρη δόξη είχε σταματήσει εντελώς απροσδόκητα τις ζωντανές εμφανίσεις, αποχωρεί και από την δισκογραφία μετά τον δίσκο Υπάρχω το ’75. Αλλά και οι μεγάλοι μαέστροι των εταιρειών (Δερβενιώτης, Καλδάρας, Ζαμπέτας) αντικαθίστανται σιγά-σιγά από ανθρώπους που δεν έχουν και πολύ μεγάλη σχέση με τη μουσική, αλλά ούτε και το ένστικτο αυτών των μεγάλων δημιουργών. Επηρεασμένο από το νέο κύμα και την έντονη πολιτικοποίηση ένα ρεύμα έντεχνου λαϊκού τραγουδιού, θα ανθίσει και θα αναδείξει αστέρια όπως οι Γ. Πουλόπουλος, Γ. Νταλάρας, Χ. Αλεξίου, αλλά και ο αδικοχαμένος Ν. Ξυλούρης. Την τάση για ξεφάντωμα, το λεγόμενο ελαφρολαϊκό τραγούδι, θα εκφράσει ο Τ. Βοσκόπουλος, αλλά και οι Μαρινέλλα (σε μια δεύτερη – σόλο καριέρα), και Γ. Πάριος που θα γίνει ο ερωτικός τραγουδιστής – σύμβολο. Το τρίτο ρεύμα, το παραδοσιακό λαϊκό ρεύμα που κυριάρχησε την προηγούμενη 20ετία, θα συνεχίσουν να εκφράζουν οι Στράτος Διονυσίου, Μ. Αγγελόπουλος και Ρ. Σακελλαρίου κυρίως, αλλά και νέοι καλλιτέχνες όπως ο Δ. Μητροπάνος. Ουσιαστικά, χωρίς να οριοθετούνται σαφώς, οι τρεις αυτές τάσεις θα διασπάσουν την ενιαία έκφραση του λαϊκού μας τραγουδιού και θα επιμεριστεί έτσι η θεματολογία του. Από τις αρχές του ’80, ο ένας μετά τον άλλον οι μεγάλοι ερμηνευτές και δημιουργοί θα αποχωρούν χωρίς να αφήνουν πίσω τους ανθρώπους με το ανάλογο εκτόπισμα. Είναι ωστόσο πολύ νωρίς για να βγάλουμε ασφαλή συμπεράσματα.\nΟυσιαστικά, η εποχή μετά το ’75 καθρεφτίστηκε στο λαϊκό τραγούδι απόλυτα. Ιδιαίτερα η σημερινή: Ένας κόσμος που αναζητά ταυτότητα, που επηρεάζεται όσο ποτέ από την παγκόσμια κουλτούρα, που ατενίζει την οικουμένη μέσα από την μικρή οθόνη. Η εποχή της αποθέωσης της εικόνας, εκφράζεται με πλέον γλαφυρό τρόπο στο παρόν του λαϊκού τραγουδιού. Για αυτήν την εποχή είναι δύσκολο και νωρίς να μιλήσουμε, γιατί αυτή η εποχή είμαστε εμείς!\nerror: Aπαγορευεται η αντιγραφη βλακα


Η επίσκεψη Κυριάκου Μητσοτάκη στα Χανιά - Flashnews.gr\nΗ επίσκεψη Κυριάκου Μητσοτάκη στα Χανιά\nΗ επίσκεψη του Προέδρου της Νέας Δημοκρατίας κου Κυριάκου Μητσοτάκη στα Χανιά είχε μία σειρά από σηματοδοτήσεις. Πρώτα απ’ όλα έπρεπε να πείσει ότι είναι αρχηγός. Τον αμφισβητεί κανείς; Προς το παρόν όχι. Απλά έχει δυσκολία να συγκριθεί με τα δύο μεγάλα πολιτικά εκτοπίσματα του Κωνσταντίνου Μητσοτάκη και της Ντόρας Μπακογιάννη και δυστυχώς, η διαδρομή του στο Υπουργείο Διοικητικής Μεταρρύθμισης έδειξε ότι θέλει δουλειά και εμπειρία ακόμα.\nΟι Χανιώτες τον δέχτηκαν φιλόξενα και ειδικά ο κόσμος επιρροής του πατέρα του. Δεν φάνηκαν να ενοχλήθηκαν από τις γενικόλογες παρεμβάσεις του στα τοπικά θέματα και την απουσία πρότασης εξόδου από την κρίση. Οι τσικουδιές και οι μεζέδες αντικατέστησαν τον μεστό ειλικρινή πολιτικό διάλογο με την κοινωνία. Θα πρέπει ο κος Μητσοτάκης να καταλάβει, ότι δεν μπορεί ο διάλογός με την κοινωνία να αποτελείται από συνθήματα, ατάκες και θέσεις που δεν προάγουν την εθνική συνεννόηση.\nΔεν πρέπει να αντιγράφει και να συνεχίζει τον πολιτικό τυχοδιωκτισμό του Αντώνη Σαμαρά και Κώστα Καραμανλή. Τον έχει πληρώσει πολύ ακριβά η οικογένειά του αλλά και ο Ελληνικός λαός. Το ερώτημα είναι: έχει την ικανότητα να πείσει τούς Έλληνες, ότι αποτελεί πρόταση ελπίδας, οράματος και ικανότητας εξόδου από την κρίση με κοινωνική δικαιοσύνη, προοδευτικές και ριζοσπαστικές μεταρρυθμίσεις;\nΈνα δείγμα θα είναι η επιλογή των προσώπων που θα στελεχώσουν το ψηφοδέλτιο της Νέας Δημοκρατίας στα Χανιά, όποτε γίνουν οι εκλογές. Οι ψηφοφόροι εξ’ αιτίας της οικονομικής και αξιακής κρίσης έχουν διαμορφώσει νέα κριτήρια επιλογής πολιτικών προσώπων. Θέλουν να εκπροσωπούνται πλέον από πρόσωπα έντιμα, καταξιωμένα κοινωνικά, πετυχημένα επαγγελματικά (αυτό που λέει θυμοσοφικά ο απλός λαός: Να έχουν ένσημα), που να έχουν βασίσει την μέχρι τώρα πορεία τους στις δικές τους δυνάμεις. Δεν θέλουν υποψήφιους που λειτουργούν παρασιτικά και κολαούζοι της κάθε αρχηγικής ομάδας.\nΤα Χανιά πρέπει να εκπροσωπούνται δυναμικά. Τα προβλήματα είναι τεράστια και η απουσία πολιτικής διαχείρισης στα Χανιά είναι εμφανής ακόμα και από τους τοπικούς βουλευτές του ΣΥΡΙΖΑ.\nΕπανέρχεται έτσι το διαχρονικό ερώτημα: Έχουμε την ικανότητα και ωριμότητα ως κοινωνία, να επιλέγουμε τους ικανότερους συμπολίτες μας για την διαχείριση εξουσίας;\nΠέμπτη, 10 Νοεμβρίου 2016, 14:23


Άνθρωπος είσαι και αν χρειαστεί, θα λυγίσεις... - Εναλλακτική Δράση\nΣε μια ζωή γεμάτη αντιφάσεις δεν αποτελεί επιλογή εάν επιθυμεί κανείς να βρίσκεται εν μέσω τραγικών καταστάσεων. Μιλώντας για τραγικές καταστάσεις, αναφορά γίνεται για\nΣε μια ζωή γεμάτη αντιφάσεις δεν αποτελεί επιλογή εάν επιθυμεί κανείς να βρίσκεται εν μέσω τραγικών καταστάσεων. Μιλώντας για τραγικές καταστάσεις, αναφορά γίνεται για τις στιγμές όπου κάθε άνθρωπος μπορεί να βιώνει τα αποτελέσματα μιας πράξης τα οποία είτε δεν οφείλονται στον ίδιο είτε αν και ο ίδιος μπορεί να έχει το δικό του μερίδιο ευθύνης, σίγουρα κάτι τέτοιο δεν έγινε με αρχικό κίνητρο την παραγωγή μη επιθυμητών αποτελεσμάτων.\nΗ τραγικότητα ως έννοια δεν αφορά ένα πεσιμιστικό ανθρώπινο στοιχείο το οποίο έρχεται να προσθέσει λίγο ακόμη δράμα αλλά ούτε κι ένα γεγονός που σηματοδοτεί την άνευ όρων παράδοση μπροστά στο αναπόφευκτο. Επίσης, η τραγικότητα στη ζωή δεν αφορά συγκεκριμένα στοιχεία τα οποία μπορεί κανείς να ελέγξει.\nΗ τραγικότητα αφορά αρχικά την ικανότητα αντίληψης, παραδοχής και ένταξης των αδιαπραγμάτευτων στοιχείων της ζωής όπως και του απροσδιόριστου παράγοντα στην εξίσωση των καθημερινών προβλημάτων. Η τραγικότητα στη ζωή των ανθρώπων αφορά την ικανότητα αντοχής στη ματαίωση και τον επαναπροσδιορισμό των στόχων με διαφορετικό χρώμα μελάνι κάθε φορά.\nΜέσα από κάθε «τρικυμία» την οποία μπορεί να συναντήσει κανείς στη ζωή του, οι νέες εμπειρίες αποτελούν το απαραίτητο καύσιμο το οποίο ωθεί τον άνθρωπο στην πνευματική του ωρίμανση. Η πνευματική ωρίμανση αποτελεί το στοιχείο το οποίο ξεχωρίζει τον άνθρωπο από το υπόλοιπο ζωικό βασίλειο καθώς δεν τον περιορίζει και δεν τον ωθεί απλά σε μια στείρα ικανοποίηση των αισθήσεων αλλά επεκτείνει το νόημα της ζωής με τρόπο ώστε να συμπεριλαμβάνει κάτι ανώτερο από τον ίδιο εντός του. Αυτό το κάτι ανώτερο αποτελεί τη θεϊκή ουσία στην οποία προσφεύγει τις δύσκολες ώρες με σκοπό να αντλήσει δύναμη και να ξεπεράσει τα όρια των δικών του ικανοτήτων.\nΚάθε φορά που συναντάς δυσκολίες, σκέψου και ονειρέψου από σήμερα το ήδη καλύτερο αύριο. Η ζωή σου δίνει μια ευκαιρία να πλησιάσεις σε κάτι ανώτερο από αυτό που αποτελείς σήμερα. Μη κλαις και μη μιζεριάζεις παρόλα αυτά, άνθρωπος είσαι και αν χρειαστεί θα λυγίσεις.


Παρασκήνια: Βρήκαν το πτώμα 27χρονης ηθοποιού σε δεξαμενή νερού - Παραπονιούνταν για τη γεύση οι κάτοικοι- Βίντεο\nΒρήκαν το πτώμα 27χρονης ηθοποιού σε δεξαμενή νερού - Παραπονιούνταν για τη γεύση οι κάτοικοι- Βίντεο\nΈνα χρόνο μετά την εξαφάνισή της\nΈνα χρόνο μετά την εξαφάνισή της βρέθηκε το πτώμα της 27χρονης ηθοποιού...\nΤο πτώμα επέπλεε στη δεξαμενή νερού μιας πόλης μετά τα παράπονο των κατοίκων για παράξενη γεύση στο πόσιμο νερό.\nΤην όμορφη μελαχρινή είχαν δει για τελευταία φορά όταν έφευγε από το γυμναστήριο στην πρωτεύουσα του Μεξικό τον περασμένο Φεβρουάριο.\nΗ οικογένεια και οι φίλοι της απαιτούν απαντήσεις για το πώς το πτώμα της πέρασε απαρατήρητο για τόσο μεγάλο χρονικό διάστημα.\n"Οι αξιωματούχοι της πόλης κλήθηκαν στη δεξαμενή και όταν την άνοιξαν βρήκαν το πτώμα σε υψηλή κατάσταση σήψης.\nΘα πραγματοποιηθεί νεκροψία προκειμένου να προσδιοριστεί η ακριβής αιτία θανάτου", σημείωσε εκπρόσωπος της αστυνομίας.\nΣύμφωνα με τις αρχές, υπήρχε φόβος πως συμμορία είχε απαγάγει την Carmen ως σκλάβα του σεξ.\nΗ έρευνα εστιάζεται στη σχέση που είχε με έναν επιχειρηματία έως ότου άρχισε να βλέπει έναν δικηγόρο.\nΟι αξιωματικοί ανέφεραν πως ο επιχειρηματίες πλήρωνε το ενοίκιό της και μία εβδομάδα προτού φύγει από το διαμέρισμα εξαφανίστηκε.


Λαμία: Απολύθηκε ο άνθρωπος που πήγε τα σουβλάκια στο βαν του VAR\nΈγινε viral από την πρώτη αγωνιστική της Superleague1, αφού η κίνηση του έκανε τον γύρο του κόσμου.\nΟ λόγος για τον κύριο που αφήνει τα σουβλάκια μέσα στο βαν των διαιτητών που ελέγχουν το VAR στην έδρα της Λαμίας, στον αγώνα κόντρα στον Παναθηναϊκό.\nΌπως αναφέρει το «Sportime», ο εν λόγω κύριος έχασε την δουλειά του, αφού ο τηλεοπτικός φακός τον έπιασε να αφήνει τη σακούλα μέσα στο βαν.\nΗ ατυχία τον χτύπησε, αφού είχε καλή πρόθεση. Ήθελε να προστατεύσει την παραγγελία από κάποιο ζώο ή ανθρώπους που θα την έπαιρναν αν έμενε έξω.\nΟι κανόνες απαγορεύουν αυστηρά την κατανάλωση ποτών ή φαγητού των διαιτητών που είναι στον έλεγχο του VAR κατά τη διάρκεια του αγώνα.\nΣύμφωνα με πληροφορίες, οι τεχνικοί εκτός βαν είχαν κάνει την παραγγελία και όχι οι διαιτητές, ωστόσο η έμπνευση του ανθρώπου του κόστισε τη δουλειά του.\nΗ UEFA κάλεσε σε απολογία τη βουλγαρική ομοσπονδία για τους ναζιστικούς χαιρετισμούς οπαδών της και τη ρατσιστική λεκτική επίθεση στους παίκτες των τριών λιονταριών, αλλά και την αγγλική για αποδοκιμασίες στον εθνικό ύμνο των γηπεδούχων.\nΑναλυτικά η γραπτή δήλωση του προέδρου της UEFA:\nΜε εντολή Τραμπ Πενς και Πομπέο μεταβαίνουν εκτάκτως στην Τουρκία\nΟ Αμερικανός αντιπρόεδρος Μάικ Πενς και ο υπουργός Εξωτερικών Μάικ Πομπέο θα αναχωρήσουν αύριο Τετάρτη για την Τουρκία για να διαπραγματευτούν μια εκεχειρία στη Συρία, ανακοίνωσε σήμερα ο πρόεδρος Ντόναλντ Τραμπ.\n"Καλούμε για μια εκεχειρία", τόνισε ο Τραμπ ο οποίος χθες επικοινώνησε με τον Τούρκο ομόλογό του Ρετζέπ Ταγίπ Ερντογάν ζητώντας τον τερματισμό της στρατιωτικής επιχείρησης ενάντια στις κουρδικές δυνάμεις στη βορειοανατολική Συρία.\nΣύμφωνα με τον Λευκό Οίκο, ο Πενς θα συναντηθεί με τον Τούρκο πρόεδρο Ερντογάν και θα "επαναδιατυπώσει τη δέσμευση του Τραμπ να διατηρήσει τις τιμωρητικές οικονομικές κυρώσεις εις βάρος της Άγκυρας μέχρι να επιτευχθεί μια λύση".\nΗ... ανανεωμένη Εθνική μας ομάδα πραγματοποίησε εξαιρετική εμφάνιση και επιβλήθηκε της Βοσνίας με σκορ 2-1 στο ΟΑΚΑ, για την 8η αγωνιστική της προκριματικής φάσης του Euro 2020.\nΑυτή ήταν η πρώτη νίκη της ελληνικής ομάδας μετά από την πρεμιέρα των προκριματικών, όταν είχε νικήσει με 0-2 στο Λιχτενστάιν στις 23 Μαρτίου 2019.\nΟ Παυλίδης πέτυχε το πρώτο του γκολ στην τρίτη συμμετοχή του με το εθνόσημο, ανοίγοντας το σκορ με ωραίο πλασέ, με την συμπλήρωση μισής ώρας παιχνιδιού (30΄).\nΩστόσο, πέντε λεπτά αργότερα, στο 35΄ η Βοσνία ισοφάρισε άμεσα σε 1-1. Ο Κολάσινατς έκανε το γύρισμα από αριστερά και ο Κότζακ με πλασέ από κοντά, αφού βρέθηκε στην πλάτη του Χατζηδιάκου, έφερε το ματς στα ίσα.\nΗ Ελλάδα ήταν καταιγιστική στο β΄ μέρος, δημιούργησε πολλές φάσεις και έχασε σπουδαίες ευκαιρίες, έχοντας και δύο δοκάρια με σου των Μασούρα στο 60΄ και Σταφυλίδη στο 73΄.\nΤελικά, βρήκε το νικητήριο γκολ στο 88ο λεπτό, με αυτογκόλ του Κοβάσεβιτς έπειτα από παράλληλο γύρισμα του Φετφατζίδη στην περιοχή, λίγα λεπτά μετά την είσοδό του στην αναμέτρηση ως αλλαγή.\nΜπορεί η Εθνική να μην είχε ούτως ή άλλως πιθανότητες πρόκρισης, όμως η αποψινή νίκη και κυρίως η εμφάνιση που ήταν εξαιρετική, δίνει ψυχολογία ενόψει της συνέχειας στο δημιούργημα του Τζόνι Φαν΄τ Σιπ που έκανε εκ νέου αλλαγές και έδωσε ευκαιρίες σε νέα πρόσωπα που έδειξαν πάθος και διάθεση.\nΕΛΛΑΔΑ: Πασχαλάκης, Μπακάκης, Χατζηδιάκος, Σταφυλίδης, Γιαννούλης, Κουρμπέλης, Γαλανόπουλος, Λημνιός (83’ Φετφατζίδης), Μπακασέτας, Μάνταλος (60’ Μασούρας), Παυλίδης (70’ Κουλούρης).\nΒΟΣΝΙΑ: Σέχιτς, Μπίτσακτσιτς, Κβρζιτς, Σάριτς (63’ Ντούλιεβιτς), Κοβάσεβιτς, Τσίμιροτ (46’ Γιάγιαλο), Πιάνιτς, Κολάσινατς, Χόντζιτς (71’ Μπάιτς), Χαΐροβιτς, Γκόγιακ.\nΆνοιξε η ηλεκτρονική πλατφόρμα εγγραφής νέων μελών του ΣΥΡΙΖΑ\nΔιαθέσιμη είναι πλέον η νέα ηλεκτρονική πλατφόρμα εγγραφής νέων μελών του κόμματος της αξιωματικής αντιπολίτευσης, isyriza.gr.\n«Ο ΣΥΡΙΖΑ παίρνει την πρωτοβουλία και απευθύνει πλατιά πρόσκληση σε όλους τους αριστερούς, δημοκρατικούς και προοδευτικούς πολίτες να γίνουν μέλη της μεγάλης και ανοικτής «οικογένειας» του ΣΥΡΙΖΑ, με κεντρικό σύνθημα «Πάρε τον ΣΥΡΙΖΑ στα χέρια σου» αναφέρει το Γραφείο Τύπου του ΣΥΡΙΖΑ και τονίζει: «Η προσπάθεια αυτή, που ξεκίνησε το τελευταίο διήμερο με την περιοδεία του Προέδρου του ΣΥΡΙΖΑ Αλέξη Τσίπρα στην Αχαΐα, θα κορυφωθεί το επόμενο διάστημα με εκδηλώσεις σε όλη την Ελλάδα. Στόχος μας είναι να δημιουργήσουμε μια νέα σχέση των πολιτών με την πολιτική, μια σχέση ελκυστική, ζωντανή και ουσιαστική».\nΜε ανάρτησή του στον προσωπικό του λογαριασμό του, ο πρώην πρωθυπουργός Αλέξης Τσίπρας απευθύνει «κάλεσμα για να μπορέσουμε μαζί να δημιουργήσουμε το κόμμα της νέας εποχής».


Υπό εξαφάνιση η αγριοχασισιά στην Κρήτη (φωτ.) | Χανιώτικα Νέα\nΥπό εξαφάνιση η αγριοχασισιά στην Κρήτη (φωτ.)\n4 Απριλίου, 2017 2:08 μμ\nΣτα Παλαιά Ρούματα φυτεύτηκαν και πάλι “Datisca Cannabina” σε ένα χώρο όπου υπήρχαν και παλιότερα.\nΦύτεμα αγριοχασισιάς στο φυσικό της περιβάλλον.\nΜόλις σε δύο σημεία στην Κρήτη, σε δύο στη Λέσβο και σε 1 στη Σάμο έχουν εντοπιστεί οι αγριοχασισιές.\nΑπό το βιβλίο του βοτανολόγου P. Alpinus (1553-1617).\nΑγριοχασισιά όπως την ξέρουν οι ντόπιοι ή “Datisca Cannabina” ένα σπάνιο υπό εξαφάνιση φυτό.\nΗ “Datisca Cannabina” ως προς το επιστημονικό της, αλλά πιο γνωστή ως “αγριοχασισιά” είναι ένα… παρεξηγημένο φυτό.\nMοιάζει με την ινδική κάνναβη όμως δεν έχει καμία σχέση, καθώς ούτε καπνίζεται ούτε είναι παραισθησιογόνο. Αντίθετα είναι ένα σπάνιο υπό εξαφάνιση φυτό που υπάρχει σε ορισμένες περιοχές στον Καύκασο, στην Τουρκία και στην Ελλάδα σε δύο σημεία στη Μυτιλήνη, ένα στη Σάμο και δύο στα Χανιά (Π. Ρούματα και Σαμαριά) και έχει καταγραφεί στο Βιβλίο των απειλούμενων ειδών χλωρίδας.\nΗ βιολόγος Χριστίνα Φουρναράκη.\n«Είναι ένα φυτό υπό εξαφάνιση που κινδυνεύουμε να το χάσουμε, να εξαφανιστεί» μας εξηγεί η βιολόγος του ΜΑΙΧ κ. Χριστίνα Φουρναράκη.\nΣτα πλαίσια του προγράμματος Care Mediflora για τη διάσωση σπάνιων φυτών της Μεσογείου το ΜΑΙΧ βρήκε και φύλαξε στην τράπεζα του σπόρους της “αγριοχασισιάς” και πριν από λίγες ημέρες την φύτεψε και πάλι σε ένα σημείο που είχε εντοπιστεί στα Παλαιά Ρούματα.\n«Ήθελαν οι άνθρωποι στα Παλαιά Ρούματα να φτιάξουν ένα εκκλησάκι, να βάλουν παγκάκια και να εξωραϊσουν ένα σημείο όπου υπήρχαν “Datisca Cannabina” . Τις ξεπάτωσαν και έβαλαν γιούκες και άλλα καλλωπιστικά φυτά. Μιλήσαμε με τους κατοίκους που ευαισθητοποιήθηκαν και τους ευχαριστούμε πολύ για αυτό, έβγαλαν τα καλλωπιστικά και φυτέψαμε πριν από μερικές ημέρες πάλι “αγριοχασισιές” καθώς είχαμε συγκεντρώσει σπόρους και τους διατηρούσαμε στην τράπεζα μας. Επισημάναμε το σημείο με ένα σχοινάκι ώστε να προσέχει ο κόσμος και ελπίζουμε ότι από το δημοσίευμα των “Χ.Ν.” θα ευαισθητοποιηθεί και άλλος κόσμος και θα μας δηλώσει που έχει δει αυτά τα φυτά ώστε να τα προστατεύσουμε» εξηγεί η κ. Φουρναράκη.\nΗ διάσωση της “αγριοχασισιάς” αποδεικνύει για άλλη μια φορά την πολλή σημαντική δουλειά που γίνεται στο ΜΑΙΧ και στην τράπεζα σπόρων όπου διασώζονται σημαντικά είδη της χλωρίδας της Κρήτης και όχι μόνο.\nΜε βάση την έρευνα της κ. Φουρναράκη και των συνεργατών η “Datisca Cannabina” έχει επισημανθεί εδώ και 100ετίες στην Κρήτης.\nΟι πρώτες αναφορές συναντιούνται στα συγγράμματα του Ιταλού βοτανικού και γιατρού Prospero Alpino (1553-1617) που επισκέφθηκε την Κρήτη, την Αίγυπτο και τα νησιά του Αιγαίου. Ακολούθησε ο Κάρολο Λίνναιος (1707-1778) γνωστός Σουηδός βοτανολόγος,ιατρός και ζωολόγος που γνώριζε το φυτό από καλλιέργεια σε βοτανικό κήπο της Ουψάλας, ενώ το φυτό καταγράφεται στο δεκάτομο έργο Flora Graeca του καθηγητή της Οξφόρδης John Sibthorp (1758-1796).\n«Καλούσαν την αστυνομία»\nΣτη θέα της “Datisca Cannabina” που υπάρχει και στο βοτανικό κήπο του ΜΑΙΧ υπήρξαν άτομα που την πέρασαν για την Ινδική κάνναβη και κάλεσαν την…αστυνομία. «Μοιάζει με την κάνναβη αλλά δεν έχει καμία στην ουσία σχέση. Είναι παρεξηγημένο και οι ντόπιοι το ξέρουν ως “αγριοχασισιά” . Στον κήπο του ΜΑΙΧ που το έχουμε μας έφεραν την αστυνομία αρκετές φορές ότι τάχα έχουμε φυτέψει…χασισιές. Ομως και οι αστυνομικοί ξέρουν πως δεν πρόκειται για χασίς, δεν μυρίζει, δεν καπνίζεται…» λέει η κ. Φουρναράκη.\nΑΠΕ-ΜΠΕ - 28 Ιανουαρίου, 2021 10:15 πμ\nΟ νέος πρόεδρος των ΗΠΑ, Τζο Μπάιντεν, θέλει να φέρει ξανά τη χώρα του πιο κοντά στην Ευρώπη, επουλώνοντας το ρήγμα που είχε προκαλέσει...\nΑΠΕ-ΜΠΕ - 27 Ιανουαρίου, 2021 6:41 μμ\nΗ μέση παγκόσμια θερμοκρασία των θαλασσών και γενικότερα του πλανήτη αυξάνεται κατά τα τελευταία 12.000 χρόνια συνεχώς, δηλαδή καθ' όλη τη διάρκεια του ανθρώπινου...


Brexit: Άρχισαν οι αιτήσεις «μόνιμης κατοικίας» μέσω κινητού για τους Ευρωπαίους πολίτες - CNN.gr\n23:06 Δευτέρα, 21 Ιανουαρίου 2019\nΣε λειτουργία, τέθηκε η εφαρμογή για κινητά τηλέφωνα, μέσω της οποίας θα μπορούν να υποβάλουν την αίτησή τους όσοι Ευρωπαίοι πολίτες, μόνιμα εγκατεστημένοι στο Ηνωμένο Βασίλειο, θέλουν να παραμείνουν στη χώρα αυτή και μετά το Brexit.\nΚατά τη δοκιμαστική φάση της εφαρμογής, μεταξύ Νοεμβρίου-Δεκεμβρίου 2018, υποβλήθηκαν 30.000 αιτήσεις. Το υπουργείο Εσωτερικών ανακοίνωσε σήμερα τα αποτελέσματα αυτής της "δοκιμής": το 81% των αιτημάτων εξετάστηκαν μέσε σε διάστημα μίας εβδομάδας. Αν και κανένα αίτημα δεν απορρίφθηκε, περίπου το 10% από αυτά δεν είχαν λάβει ακόμη απάντηση από τις αρχές, τρεις εβδομάδες μετά τη λήξη της δοκιμαστικής φάσης. "Είμαστε σε καλό δρόμο", ανέφερε η υφυπουργός Μετανάστευσης, Κάρολιν Νόουκς.\nΟρισμένοι αιτούντες πάντως δεν διστάζουν να επικρίνουν το σύστημα αυτό. "Η περίπτωσή μου θα έπρεπε να είναι απλή", σχολίασε ο Πολωνός δημοσιογράφος Γιάκουμπ Κρούπα, που είναι μόνιμα εγκατεστημένος στο Ηνωμένο Βασίλειο εδώ και 6,5 χρόνια. Όμως η εφαρμογή τού ζητάει "περισσότερες αποδείξεις" για τον τόπο κατοικίας του. "Το σύστημα δεν αναγνωρίζει ότι βρισκόμουν στο Ηνωμένο Βασίλειο για τόσο μεγάλο διάστημα", εξήγησε, προσθέτοντας: "Δεν ανησυχώ ιδιαίτερα, όμως είναι προφανώς ενοχλητικό".\nΤο υπουργείο Εσωτερικών έχει αποσπάσει 1.900 υπαλλήλους που θα αναλάβουν να διαχειριστούν τα αιτήματα και τις ερωτήσεις των πολιτών.\n"Είναι ένα σημαντικό τεστ για το υπουργείο, το διακύβευμα είναι υψηλό", σχολίασε η Τζιλ Ρούτερ, ειδική σε θέματα μετανάστευσης στο ινστιτούτο British Future. "Αν όλα πάνε καλά, η Βρετανία θα στείλει ένα ισχυρό μήνυμα ότι οι Ευρωπαίοι είναι καλοδεχούμενοι και ότι η κυβέρνηση ελέγχει την κατάσταση. Αν δεν πάνε καλά, οι συνέπειες θα είναι πολύ άσχημες", προειδοποίησε.\nΕφόσον Λονδίνο και Βρυξέλλες καταλήξουν σε συμφωνία για το Brexit, οι Ευρωπαίοι πολίτες που θα εγκατασταθούν στο Ηνωμένο Βασίλειο πριν από το τέλος του 2020 θα μπορούν και αυτοί να υποβάλουν αίτημα, αρκεί να το κάνουν πριν από τις 30 Ιουνίου 2021. Χωρίς συμφωνία, μόνο όσοι είναι εγκατεστημένοι στη Βρετανία μέχρι τις 29 Μαρτίου 2019 θα μπορούν να υποβάλουν αίτημα, μέχρι τις 31 Δεκεμβρίου 2020.


Σύμφωνα με τον Σύνδεσμο Επιχειρήσεων και Βιομηχανιών, η ταχεία υιοθέτηση ψηφιακών τεχνολογιών είναι σημαντικός παράγοντας προσαρμογής κάθε επιχείρησης στην 4η Βιομηχανική Επανάσταση. Όμως μαζί με την τεχνολογική προσαρμογή έρχεται και η ανάγκη διαχείρισης των αυξανόμενων κινδύνων του κυβερνοχώρου. Ένα σοβαρό περιστατικό μπορεί να διαταράξει την εύρυθμη λειτουργία, ακόμα και να θέσει σε κίνδυνο την επιβίωση της επιχείρησης. Είναι σημαντικό οι επιχειρήσεις να διαθέτουν αποτελεσματικές στρατηγικές κυβερνοασφάλειας με όλα τα οργανωτικά και τεχνολογικά μέτρα.\nΓια επιχειρήσεις με σημαντικό όγκο εμπιστευτικών πληροφοριών (όπως η πνευματική ιδιοκτησία), είναι ιδιαίτερα κρίσιμη η επαρκής προστασία. Σε πρόσφατη ανάλυση, το μέσο κόστος αποκατάστασης (τεχνική και λειτουργική) από κυβερνοεπίθεση ανέρχεται σε €3,9 εκ. ανά παραβίαση, ενώ το μέσο χρονικό διάστημα για τον εντοπισμο και περιορισμό του περιστατικού φτάνει τις 280 ημέρες.Στην ίδια ανάλυση αναδεικνύονται και οι συνέπειες της πανδημίας, καθώς 3 στις 4 επιχειρήσεις αναμένουν σημαντική αύξηση του χρόνου εντοπισμού και αποκατάστασης τέτοιων περιστατικών, κυρίως λόγω της δυσκολίας ψηφιακής προστασίας σε περιπτώσεις απομακρυσμένης εργασίας.


Μιλήστε για χρήματα, ώστε να καταλήξετε σε αυτό το περίεργο, αναπόφευκτο σκουλήκι σχετικά με το τι χρήματα είναι στην πρώτη θέση. Μιλήστε για αυτό το απόσπασμα από Sapiens, το βιβλίο για το blockchain που δεν χρησιμοποιεί ποτέ τη λέξη “blockchain”:\nΜιλήστε για την προέλευση του Διαδικτύου. Πώς βγήκε από το χέρι και πώς μπορούμε να το ανακτήσουμε. Μιλήστε για την πρώτη φορά που αγγίξατε το Διαδίκτυο και για το πώς έπεσε μέσα και έξω από την αγάπη. Μιλήστε για το blockchain, ώστε να μπορείτε να ακούσετε και τις ιστορίες αγάπης του Διαδικτύου για άλλους.


Ιούν 05, 2019, 14:13 μμ0\nΤα αμφιλεγόμενα σχόλια του Ντ. Τραμπ για το βρετανικό ΕΣΥ αλλά και η ευθεία παρέμβαση του στην κούρσα διαδοχής της Μέι στη διάρκεια της χθεσινής δεύτερης μέρας της επίσκεψης του στο Λονδίνο είναι ένα από τα βασικά θέματα του διεθνούς Τύπου.\nΣτη Βρετανία: Η επίσημη επίσκεψη του Ντ. Τραμπ εξακολουθεί να κυριαρχεί στα πρωτοσέλιδα. Αρκετές εφημερίδες έχουν τη φωτογραφία του Αμερικανού προέδρου με την Τερέζα Μέι στη διάρκεια της χθεσινής συνέντευξης Τύπου, όπου έκανε αμφιλεγόμενα σχόλια για το βρετανικό Εθνικό Σύστημα Υγείας.\n«Ο Τραμπ απαιτεί πρόσβαση στη χρηματοδότηση του ΕΣΥ ως τίμημα για μια εμπορική συμφωνία μετά το Brexit» είναι ο τρόπος που ερμηνεύει η εφημερίδα i τη χθεσινή παρέμβαση του αμερικανού προέδρου.\nΟ Guardian προσθέτει ότι η κα Μέι εμφανίστηκε να εξηγεί στον κ Τραμπ τι ήταν το ΕΣΥ, προτού εκείνος πει ότι «όλα είναι στο τραπέζι».\nΗ Daily Mirror δίνει την ετυμηγορία της στο σχόλιο του Τραμπ «μείνε εκτός κ Πρόεδρε»\nΗ Washington Post σημειώνει ότι παρά το γεγονός ότι αργότερα ο πρόεδρος εμφανίστηκε να έχει αλλάξει άποψη τα σχόλια του για το ΕΣΥ προκάλεσαν αντιδρασεις και στις δυο πλευρές του πολιτικού κατεστημένου καθώς άγγιξε ένα απο τα πλέον αμφιλεγόμενα ζητήματα της βρετανικής ζωής.\nΑπό την άλλη, η Sun εκτιμά ότι η Τραμπ προκάλεσε χάος στην κούρσα διαδοχής της κα Μέι. Αναφέρει ότι επί της ουσίας «έσπασε» το διπλωματικό πρωτόκολλο συμφωνώντας να δει τρεις υποψήφιους, τους Μπόρις Τζόνσον, Τζέρεμι Χαντ και Μάικλ Γκόουβ και αγνοώντας τους άλλους οκτώ.\nΟ Ντ.Τραμπ δήλωσε νωρίτερα στη συνέντευξη Τύπου ότι Βρετανία και ΗΠΑ εργάζονται για μια εμπορική συμφωνία μετά το Brexit, το NHS «βρίσκεται στο τραπέζι των διαπραγματεύσεων». Εκεί κόμπιασε λίγο και η Τερέζα Μέι έσκυψε και του εξήγησε τι είναι το NHS: το εθνικό σύστημα υγείας της Βρετανίας. Αυτό που εννοούσε είναι πως προκειμένου η Βρετανία να αποκτήσει πρόσβαση στην αμερικανική αγορά, το εθνικό σύστημα υγείας της χώρας θα πρέπει να ανοίξει στις αμερικανικές ιδιωτικές εταιρείες παροχής υπηρεσιών υγείας. Ο Τραμπ έχει επανειλημμένα επικρίνει τη βρετανίδα πρωθυπουργό, που έχει ανακοινώσει ότι θα παραιτηθεί την Παρασκευή, για τον τρόπο με τον οποίο διαχειρίστηκε το Brexit. Απαντώντας σε ερώτηση για το εάν το Ηνωμένο Βασίλειο θα αποχωρήσει από την ΕΕ με συμφωνία, η Μέι είπε πως η συμβουλή του Τραμπ ήταν να κάνει αγωγή. Ο Τραμπ πρόσθεσε: «Εγώ θα τους έκανα αγωγή που ίσως κατέληγε σε συμβιβασμό, αλλά ποτέ δεν ξέρεις».\nΟι Αμερικανοί βάζουν στο στόχαστρο ακόμη και το Εθνικό Σύστημα Υγείας του οποίου τη δημοτικότητα στη χώρα μπορούν να ανταγωνιστούν μόνο η Πυροσβεστική και οι Ένοπλες Δυνάμεις. Βρετανοί πολιτικοί απ’ όλο το φάσμα δεν βρίσκουν τον λόγο γιατί μία εμπορική συμφωνία να περιλαμβάνει αλλαγές σε κάτι για το οποίο η χώρα είναι τόσο περήφανη και αφορά τις υπηρεσίες της προς τους πολίτες. Ο Αμερικανός πρέσβης στο Λονδίνο Γούντι Τζόνσον ωστόσο, μιλώντας στο BBC, ήταν ξεκάθαρος: Το σύνολο της οικονομίας, συμπεριλαμβανομένου του NHS, θα μπει στο τραπέζι σε μία μελλοντική εμπορική συμφωνία ΗΠΑ- Βρετανίας.\nΣύμφωνα με την WSJ oι δύο πλευρές έχουν σημαντικές εμπορικές σχέσεις, οι οποίες όμως είναι προς το παρόν πολύ λιγότερο σημαντικές για τη βρετανική οικονομία από ό,τι η σχέση με την Ε.Ε. Οι ΗΠΑ απορροφούν περίπου το 18% των βρετανικών εξαγωγών και τα αμερικανικά προϊόντα καλύπτουν το 11% των εισαγωγών σε βρετανικό έδαφος. Τα αντίστοιχα ποσοστά στις σχέσεις με την Ε.Ε. είναι 45% και 53%. Το διμερές εμπόριο ξεπέρασε τα 262 δισ. δολάρια το 2018, με τις ΗΠΑ να εμφανίζουν πλεόνασμα ύψους 20 δισ. δολαρίων. Παράλληλα οι ΗΠΑ είναι ο μεγαλύτερος επενδυτής στη Βρετανία, με τις αμερικανικές επιχειρήσεις να έχουν επενδύσει περίπου 750 δισ. δολάρια στη χώρα – περίπου το 1/4 των επενδύσεών τους στην Ευρώπη και το 12% των επενδύσεών τους παγκοσμίως. Η Βρετανία είναι επίσης ο μεγαλύτερος επενδυτής στις ΗΠΑ, με τις επιχειρήσεις της να έχουν επενδύσει 540 δισ. δολάρια σε αμερικανικό έδαφος, καλύπτοντας το 15% των συνoλικών ξένων άμεσων επενδύσεων.\nΓια τους Βρετανούς, ο Τραμπ είναι ένας από τους λιγότερο δημοφιλείς ξένους ηγέτες: μόνο το 21%, σύμφωνα με έρευνα της YouGov, έχει «θετική γνώμη» για τον Αμερικανό πρόεδρο. Στις γυναίκες το ποσοστό αυτό πέφτει στο 14%. Τον τόνο στη διαδήλωση έδωσε ένα μεγάλο ομοίωμα του Τραμπ καθισμένο σε μια χρυσή τουαλέτα με κατεβασμένο το παντελόνι και τα πανό να λένε: «Τραμπ, μακριά! Είμαστε αρκετά ικανοί να τα σκ… στην πολιτική μας», «Ελευθερία στη Μελάνια» και «Κλειδώστε τον στον Πύργο». Στην κοινή συνέντευξη Τύπου με την Τερέζα Μέι, ο Τραμπ ειρωνεύτηκε τους διαδηλωτές, «υπάρχουν χιλιάδες άνθρωποι στους δρόμους να ζητωκραυγάζουν… Διερωτήθηκα πού είναι οι διαδηλώσεις; Δεν βλέπω διαδηλώσεις. Είδα μια μικρή διαδήλωση όταν ήρθα, πολύ μικρή, επομένως πολλά απ’ αυτά είναι fake news».\n«Ο Φάραζ… σνομπάρει το Ευρωκοινοβούλιο» Ο Νάιτζελ Φάραζ απέρριψε το αίτημα της Επιτροπής του Ευρωκοινοβουλίου να εμφανιστεί στις Βρυξέλλες εντός 24 χωρών για να καταθέσει σχετικά με τις κατηγορίες ότι έχει αποτύχει να δικαιολογήσει δώρα ύψους 450.000 στερλινων που φέρεται να έλαβε από βρετανό επιχειρηματία.\nΓια Δανία: Στις κάλπες προσέρχονται σήμερα οι Δανοί όπου οι κεντροαριστεροί Σοσιαλδημοκράτες, που αναμένεται να κερδίσουν την αναμέτρηση, έχουν υιοθετήσει σκληρή αντιμεταναστευτική ατζέντα, υποσχόμενοι μάλιστα προστασία του κοινωνικού κράτους. Σύμφωνα με την τελευταία δημοσκόπηση το κεντροαριστερό κόμμα της Μέτε Φρέντρικσεν να αποσπά το 27% στις προτιμήσεις των ψηφοφόρων, ενώ το αριστερό μέτωπο αναμένεται να εξασφαλίσει συνολικά πάνω από 55%. Το κεντροδεξιό κόμμα του Λαρς Λέκε Ράσμουσεν αναμένεται να τερματίσει δεύτερο με 18%, ενώ η επιρροή του ακροδεξιού Λαϊκού Κόμματος της Δανίας εκτιμάται ότι θα καταρρεύσει στο 11%, το μισό από το ποσοστό που είχε λάβει το 2015. Οι προβλέψεις για τις επιδόσεις των κομμάτων στις σημερινές εκλογές ακολουθούν την υιοθέτηση σκληρών ξενοφοβικών πολιτικών από τα μεγάλα κόμματα της χώρας, ενώ άλλοτε το θέμα ήταν προνομιακό πεδίο της Ακροδεξιάς. «Οι πολιτικοί κινούνται πολύ κοντά στις παρυφές των ανθρωπίνων δικαιωμάτων», σχολίασε η Λουίζ Χολκ, αναπληρώτρια διευθύντρια του Ινστιτούτου Ανθρωπίνων Δικαιωμάτων της Δανίας, όπως επισημαίνει η εφημερίδα Guardian.\nΣτη Γαλλία: «Άνοδος ξανά για τον Μακρόν στις δημοσκοπήσεις» αναφέρει το Politico. O Εμανουέλ Μακρόν επανέρχεται δυναμικά… Το ποσοστό δημοφιλίας του Γάλλου προέδρου ανήλθε στο 40% τον Μάιο σύμφωνα με δημοσκόπηση της Harris Interactive, επιστρέφοντας δηλαδή σε επίπεδα προ την 9μηνης σχεδόν κρίσης που ξεκίνησε τον περασμένο Ιούλιο με το σκάνδαλο εμπλοκής του προσωπικού του φρουρού σε βίαια επεισόδια στη διάρκεια διαδηλώσεων και κορυφώθηκε με τις κινητοποιήσεις των λεγόμενων «Κίτρινων Γιλέκων». Αλλά ο Μακρόν γύρισε το παιχνίδι… εφόσον προχώρησε σε αύξηση των κοινωνικών δαπανών ενώ δεν η δημοσια εικόνα του έχει βελτιωθεί. Δεν μοιάζει δηλαδή απομακρυσμένος από τον μέσο πολίτη, κάτι που ισχύει και για τον πρωθυπουργό του, Εντουάρντ Φιλίπ. Πηγή κοντά στον πρωθυπουργό πάντως προειδοποίησε για διακυμάνσεις των δημοσκοπήσεων αλλά εξήγησε την άνοδο από το γεγονός ότι η κυβέρνηση ασχολείται με θέματα που αφορούν τους πολίτες, τους φόρους, τις συντάξεις, ενώ έχει εφαρμόσει μέτρα απάντηση στην κρίση των Κίτρινων Γιλέκων. Τα ποσοστά του αυξάνονται πάντως γιατί αρχίζει να έχει στήριξη από ψηφοφόρους των Σοσιαλιστών, έχει ανέβει στο 19%. Όμως στην κάλπη… μόνο το 15% των ψηφοφόρων των Σοσιαλιστών ψήφισε την ευρωλίστα του…\nΣτην Τσεχία: Δεκάδες χιλιάδες διαδηλωτών βρέθηκαν χθες στους δρόμους της Πράγας ζητώντας την παραίτηση του τσέχου πρωθυπουργού, Αντρέι Μπάμπις και του νέου υπουργού Δικαιοσύνης στη μεγαλύτερη ποτέ διαδήλωση από την εποχή της Βελούδινης Επανάστασης. Η χθεσινή διαμαρτυρία ήταν η τελευταία και μεγαλύτερη εναντίον του πρωθυπουργού της χώρας που έχουν ξεκινήσει εδώ και καιρό σε όλη τη χώρα από τότε που άλλαξε ο υπουργός δικαιοσύνης στις 30 Απριλίου, μια μέρα μετά την εισήγηση της αστυνομίας ότι ο πρωθυπουργός κατηγορείται με υπεξαίρεση 2 εκ ευρώ από τα κοινοτικά κονδύλια, χρήματα που φέρεται να έχει χρησιμοποιήσει για την κατασκευή υπερπολυτελούς ρεζορτ. Το πόρισμα της Κομισιόν διαπιστώνει σύγκρουση ανάμεσα σε επιχειρηματικά συμφέροντα και στην πολιτική δραστηριότητα του Μπάμπις, αναφέρει η DW. Το πόρισμα διεκδικεί από τον όμιλο Agrofert να επιστρέψει τα περιπου 11 εκ ευρώ κοινοτικών επιδοτήσεων που έλαβε μετά τις 9 Φεβρουαρίου 2017. Η Τσεχία έχει λίγες εβδομάδες να αποκρούσει το εν λόγω πόρισμα σύμφωνα με το οποίο ο Μπάμπις ασκεί επιρροή στον επιδοτούμενο όμιλο παρότι δεν βρισκεται τυπικα στην ιδιοκτησία του. Όμως μεταξύ των διαχειριστών περιλαμβάνεται η σύζυγος του.\nΓια Ερντογάν: Παρά τη ρητή προειδοποίηση των ΗΠΑ για επιβολή κυρώσεων στην Τουρκία συμπεριλαμβανομένης της ακύρωσης παράδοσης των μαχητικών F35 ο Ερντογάν δεν είναι διατεθειμένος να υποχωρήσει στην αγορά των S400. «Υπάρχει μια συμφωνία. Είμαστε αποφασισμένοι Δεν υπάρχει περίπτωση να κάνουμε πίσω» ειπε χθες σε δημοσιογράφους μετά την πρωινή προσευχή σε τζαμί στην Κωνσταντινούπολη με αφορμή το τέλος του Ραμαζανιού. Η Ουάσινγκτον αντιπροτείνει στην Τουρκία να προτιμήσει τους αμερικανικούς πυραύλους Patriot υποστηρίζοντας ότι S400 δεν είναι συμβατοι με τις δομές του ΝΑΤΟ. «Δυστυχώς η αμερικανική πλευρά δεν μας έδωσε προσφορά που να είναι τόσο καλή όσο εκείνη των S400» είπε ο Ερντογάν. Ο Τούρκος πρόεδρος αναμένεται δε να συναντηθεί με τον Ντόναλντ Τραμπ στο περιθώριο της Συνόδου των G20 στην Ιαπωνία, στα τέλη Ιουλίου. Εκεί θα επιχειρηθεί μια επίλυση του ζητήματος. Χθες ο Ερντογάν υπενθύμισε ότι έχει προτείνει να συσταθεί μια ομάδα εργασίας κοινή για την επίλυση του θέματος.\nΓια Ελλάδα – επανορθώσεις: «Η Ελλάδα καλεί τη Γερμανία σε διαπραγματεύσεις για τις πολεμικές επανορθώσεις» αναφέρει η DW. Ο Έλληνας πρέσβης στη Γερμανία κατέθεσε επίσημο αίτημα στο Βερολίνο να εμπλακεί σε συζητήσεις για την αποπληρωμή πολεμικών επανορθώσεων που η Αθήνα ισχυρίζεται ότι εκκερμούν από τον Πρώτο και Δεύτερο Παγκόσμιο Πόλεμο. «Η ελληνική κυβέρνηση προσκαλεί την γερμανική κυβέρνηση σε μια διαπραγμάτευση για την πρακτική ικανοποίηση αυτών των απαιτήσεων, που είναι ιδιαίτερης σημασίας για τον ελληνικό λαό, είναι ένα ηθικό και υλικό ζήτημα» ανέφερε το υπουργείο. Το ελληνικό κοινοβούλιο είχε ψηφίσει τον Απρίλιο την έναρξη μιας διπλωματικής εκστρατείας για να πιέσει τη Γερμανία να αποπληρώσει δισεκατομμύρια ευρώ σε ζημίες που προκλήθηκαν από τους δύο παγκόσμιους πολέμους. Η Γερμανία έχει αρνηθεί να εμπλακεί σε τέτοιου είδους διαπραγματεύσεις αρνούμενη ότι είναι υποχρεωμένη να αποπληρώσει τις αποζημιώσεις επειδή τα χρέη από τον πόλεμο είναι ένα ζήτημα που έχει επιλυθεί εδώ και καιρό. (…) Το θέμα των πολεμικών αποζημιώσεων βγήκε στην επιφάνεια στη διάρκεια της κρίσης από το 2010. (…) Μια κοινοβουλευτική επιτροπη το 2016 υπολόγισε ότι η Ελλάδα μπορεί να διεκδικήσει ένα μίνιμουμ ποσό 292 δισ ευρώ για τον Δεύτερο Παγκόσμιο Πόλεμο και ένα επιπρόσθετο 9,2 δισ για τον Πρώτο ΠΠ.\nPrevious PostΗ πλατεία ήταν γεμάτη από το νόημα του εθελοντισμού Next PostΕνισχύει την «Κιβωτό του Κόσμου» το 9ο τουρνουά πινγκ πονγκ


Αντί χαιρετισμού ή «Μη μου χαλάς τη μέρα»Σκέψεις για το συνέδριο που, τελικά, δεν ανακοινώθηκαν προφορικά | Θεωρία & Πράξη\nHome | Hμερίδες & Συνέδρια | Επιμόρφωση | Αντί χαιρετισμού ή «Μη μου χαλάς τη μέρα»\nHμερίδες & Συνέδρια Επιμόρφωση\nΤο κείμενο που ακολουθεί γράφτηκε με σκοπό να διαβαστεί στην έναρξη του Πανελλήνιου Συνεδρίου Εκπαιδευτικών Δυτικής Μακεδονίας, με τίτλο «Σχολείο για μια σύγχρονη κοινωνία αλληλεγγύης», που ξεκίνησε σήμερα, Παρασκευή 26 Μάϊου 2017 και θα τελειώσει αύριο Σάββατο το βράδυ, στους χώρους της Παιδαγωγικής Σχολής Φλώρινας. Δεν διαβάστηκε, γιατί η τελική μου εκτίμηση ήταν πως η ανάγνωσή του μπροστά στο πολυπληθές ακροατήριο, θα εκλαμβανόταν από τους συνδιοργανωτές του συνεδρίου ως πολεμική εναντίον τους, ακόμη και ως προσωπική επίθεση. Κι επειδή δεν ήταν αυτός ο σκοπός μου, αλλά η δημιουργία προϋποθέσεων για την ανάπτυξη ειλικρινούς διαλόγου, ο οποίος με κριτικό πνεύμα θα αντιμετωπίσει την εικόνα παρακμής και άφατης ελαφρότητας που παρουσιάζουν τα ποικιλώνυμα συνέδρια, αλλά και κάθε είδους επιμορφωτική δράση, το καταθέτω γραπτά για να προσεγγιστεί νηφάλια και να καταστεί επικοινωνιακά αποτελεσματικό.\nΑυτό το συνέδριο ως προς τη θεματολογία του συμπεριλαμβάνει τα πάντα, όπως άλλωστε σχεδόν όλα τα συνέδρια που αφορούν την εκπαίδευση. Η επιστημονική επιτροπή αποτελείται από 53 και η οργανωτική από 44 μέλη. Επίσης, το συνέδριο αυτό έχει μια όμορφη και λειτουργική ιστοσελίδα, καλλιτεχνική αφίσα, όλες τις σημαντικές ημερομηνίες, ανακοινώσεις στα media και σημαντικό αριθμό φιλοφρονητικών σχολίων στα social media, 80 εικοσάλεπτες εισηγήσεις, 10 εργαστήρια μιάμισης ώρας, 15 αναρτημένες ανακοινώσεις και περισσότερους από 123 εισηγητές. Λίγες ημέρες πριν, υπήρξε και ανακοίνωση για ένα θεματικό συμπόσιο, το οποίο, καθώς φαίνεται, δεν θα γίνει. Τέλος, το συνέδριο αυτό είναι ανοιχτό σε κάθε ενδιαφερόμενο, είτε αυτός επιθυμεί να συμμετέχει ενεργά είτε να παρακολουθήσει ως απλός σύνεδρος. Αυτή είναι μια εικόνα ευημερίας.\nΣτην αφίσα του συνεδρίου αναφέρεται πως οι σχολικοί σύμβουλοι της Περιφερειακής Διεύθυνσης Δυτικής Μακεδονίας είναι συνδιοργανωτές αυτού του συνεδρίου. Συνεπώς, κι εγώ ανήκω σε αυτή την ομάδα, ιδιότητα που όμως απέκτησα χωρίς καν να ερωτηθώ. Ό,τι γνωρίζω γι’ αυτό το συνέδριο οφείλεται στα μακροσκελή email που στάλθηκαν είτε υπηρεσιακά είτε από επικεφαλής της προσπάθειας αυτής, προς όλους όσοι σχετίζονται με αυτό. Αλλά και από την ενημερωμένη ιστοσελίδα του συνεδρίου.\nΘα μπορούσα να αρνηθώ, ευγενικά βέβαια, τη συνδιοργάνωση. Επίσης, θα μπορούσα να μην είχα υποβάλει αίτημα στην Περιφερειακή Διεύθυνση για συμμετοχή των εκπαιδευτικών της 3ης Εκπαιδευτικής Περιφέρειας. Θα ήταν, όμως, ένα ιδιότυπο σαμποτάζ. Αντίθετα, προτίμησα να είμαι εδώ, όπως και οι εκπαιδευτικοί της Περιφέρειάς μου, για δυο λόγους: είναι ένα κοινωνικό γεγονός που αφορά τον εκπαιδευτικό κόσμο της περιοχής, συνεπώς υπάρχουν μεγάλα περιθώρια ωφέλειας και, δεύτερον, θεωρώ σκόπιμο να δούμε για μια ακόμη φορά ένα ακόμη συνέδριο και να ασκήσουμε κριτική με σκοπό να αλλάξουμε πορεία.\nΑυτό το πανελλήνιο συνέδριο διοργανώθηκε μέσα σε λιγότερο από δύο μήνες. Και παρά το γεγονός ότι μπορεί κανείς να ισχυριστεί ότι δεν είναι έτσι, ο επείγων χαρακτήρας των email που στάλθηκαν, με την υπόμνηση «να λάβουν γνώση ενυπόγραφα όλοι οι εκπαιδευτικοί», οι αγωνιώδεις τηλεφωνικές συνομιλίες, οι αλλεπάλληλες προσκλήσεις προς πάσα κατεύθυνση, δεν αφήνουν περιθώρια παρερμηνειών. Πρεμούρα, άγχος, ανυπομονησία για την αίσια έκβαση του εγχειρήματος και την είσπραξη μιας κάποιας προσωπικής ωφέλειας. Χαρακτηριστικά της ματαιότητας του εφήμερου.\nΈνα επιστημονικό συνέδριο πρέπει να είναι προϊόν της εποχής του, να απαντά σε ερωτήματα και αγωνίες της κοινότητας στην οποία απευθύνεται. Να έχει δηλαδή προσανατολισμό και σκοπό και οργανική σχέση με τον κόσμο που το περιβάλλει. Η θεματολογία αυτού εδώ του συνεδρίου, όμως, συμπεριλαμβάνει τα πάντα, με επίσημο ένδυμα εκπαιδευτικό, κάτι που φαίνεται να επιβεβαιώνεται και από τους τίτλους των εισηγήσεων. Σημειώνω εδώ, ότι, σύμφωνα με την πρόσκληση, με εισήγηση ή άλλης μορφής παρέμβαση σε αυτό εδώ το συνέδριο μπορούσε να συμμετέχει οποιοσδήποτε. Αρκεί να το θέλει.\nΣτις πολυσυλλεκτικές επιτροπές, επιστημονική και οργανωτική, όπως και στα προεδρεία των συνεδριών συμπεριλαμβάνονται άτομα τα οποία ουδέποτε ρωτήθηκαν για τη συμπερίληψή τους. Ενημερώθηκαν εκ των υστέρων. Εκόντες, αλλά και άκοντες και ανυποψίαστοι μαζί. Όπως, εκτιμώ, υπάρχουν και ανυποψίαστοι ομιλητές. Ο εντυπωσιακός αριθμός των μελών των δύο επιτροπών τι ακριβώς δηλώνει, υποδηλώνει, συνδηλώνει; Πολλά μέλη της επιστημονικής, όπως και της οργανωτικής επιτροπής είναι ταυτόχρονα και εισηγητές, με μία, δύο ή και τρεις εισηγήσεις. Ποιος κρίνει ποιον και με ποια κριτήρια;\nΟι εργασίες που θα παρουσιαστούν εκπληρώνουν επιστημονικές προϋποθέσεις; Εγγυάται η επιστημονική επιτροπή κάτι τέτοιο; Πόσες εργασίες υποβλήθηκαν και τελικά απορρίφθηκαν από την επιστημονική επιτροπή; Συμφωνώ ότι δεν θα πρέπει αυτές οι διαδικασίες να είναι άκρως αυστηρές και εξαντλητικές, κάτι που δεν ταιριάζει άλλωστε και με τον χαρακτήρα των επιστημών της αγωγής, αλλά έχουμε φτάσει στο σημείο να μην κρατάμε ούτε τα προσχήματα πλέον.\nΤι πετυχαίνει, εντέλει, αυτό εδώ το συνέδριο; Κοντολογίς θα παραθέσω μερικές προσωπικές μου εκτιμήσεις.\nΔίνει το δικαίωμα στους συνδιοργανωτές να επαίρονται ότι ενεργούν δημοκρατικά, καθώς το συνέδριο απευθύνεται σε όλους.\nΣτα πλαίσια της απόλυτης συναίνεσης δεν υπάρχει κανένας παραπονεμένος, ή, έστω, δυσαρεστημένος. Όλοι όσοι ζήτησαν κάτι, βλέπουν το όνομά τους γραμμένο στο πρόγραμμα του συνεδρίου.\nΠροσφέρει ακόμη: βεβαιώσεις, ανέξοδες φιλοφρονήσεις, στον πραγματικό ή στον ψηφιακό κόσμο, άφθονες φωτογραφίες για το Facebook, ρωγμή στην αφάνεια, ευκαιριακή δημοσιότητα, πεδίο δημόσιων σχέσεων. Είναι τελικά, μια καλή ευκαιρία ικανοποίησης προσωπικών επιδιώξεων.\nΤο πανελλήνιο αυτό συνέδριο, όπως άλλωστε και τα διεθνή και τα παγκόσμια συνέδρια, επιφυλάσσομαι για τα διαπλανητικά, στην έναρξή του έχει πανηγυρικό χαρακτήρα, στιγμές προσωπικής αποθέωσης και δίνει την ευκαιρία για ανέξοδους κομπασμούς. Αυτά για δυο τρεις ώρες. Μετά μένουν τρεις – κι ο κούκος τέσσερις.\nΑν και η γενικόλογη και αόριστη αξιολόγηση μετά το τέλος των εργασιών θα κάνει λόγο για ένα επιτυχημένο, θαυμάσιο, εξαιρετικό συνέδριο, το συνέδριο αυτό δεν θα είναι παρά μια ακόμη απόδειξη για την επιστημονική ένδεια και την ευτέλεια που χαρακτηρίζει παρόμοια εγχειρήματα.\nΚατά τη διάρκεια του συνεδρίου θα φανεί για εκατομμυριοστή φορά η απόλυτη – εν πολλοίς δικαιολογημένη – αδιαφορία των συνέδρων για τα καθαυτό συμβάντα του συνεδρίου.\nΚαθώς ο ψηφιακός κόσμος υποκλίνεται στις ανάγκες μας, η διοργάνωση μορφωτικών ή επιμορφωτικών εγχειρημάτων μεγάλης έκτασης είναι πια πολύ εύκολη. Γίνεται, όμως, με απίστευτα ανεύθυνο τρόπο, με προχειρότητα, χωρίς γνώση, αλλά και όταν υπάρχει γνώση, χωρίς εκτίμηση και σεβασμό, ούτε για τον χαρακτήρα των εγχειρημάτων ούτε για το κοινό στο οποίο απευθύνονται. Κι έτσι συκοφαντούν και καταστρέφουν τα δίκτυα μετάδοσης της γνώσης.\nΜέσα από τέτοιες διαδικασίες κατακρημνίζεται το κύρος των θεσμών και των δομών της εκπαίδευσης, τραυματίζεται όχι μόνο η εικόνα, αλλά και η ίδια η εκπαίδευση και, τελικά, απαξιώνεται ο εκπαιδευτικός. Ο οποίος, με τη σειρά του, με πολύ δίκιο, απαξιώνει τους εκπροσώπους των θεσμών και των δομών. [Προσθήκη μετά τον συγκινητικό χαιρετισμό του Δημήτρη Πνευματικού στην έναρξη του συνεδρίου: Ο εκπαιδευτικός είναι η μόνη ελπίδα για την εκπαίδευση.]\nΚλείνοντας, σας καλώ να αναστοχαστούμε για τα πεπραγμένα μας και να στοχαστούμε πλατιά και βαθιά για την επόμενη μέρα, καθώς εμείς είμαστε υπεύθυνοι για τους πολίτες του αύριο, συνεπώς οι επιλογές μας καθορίζουν το αύριο.\nΣχολικός σύμβουλος δημοτικής εκπαίδευσης\nTags επιμόρφωση συνέδριο\nΗ Φλώρινα στις αρχές του 20ου αι. - διαδραστική φωτογραφία\nΗμερίδα του 5ου Ολοήμερου Δημοτικού Σχολείου Φλώρινας «Θεόδωρος Κάστανος» Λήψη προγράμματος ημερίδας Σχετικά


LEFTeria: Bloomberg:Τα πακέτα διάσωσης που χορηγούνται στην Ελλάδα και εξασφαλίζονται μέσω των Μνημονίων, δεν σώζουν τους Έλληνες αλλά τους Γερμανούς φορολογούμενους και τις γερμανικές τράπεζες.\nBloomberg:Τα πακέτα διάσωσης που χορηγούνται στην Ελλάδα και εξασφαλίζονται μέσω των Μνημονίων, δεν σώζουν τους Έλληνες αλλά τους Γερμανούς φορολογούμενους και τις γερμανικές τράπεζες.\nΓια να δημοσιευθει σε τοσο αντιδραστικη εφημεριδα,ειναι μαλλον ενδεικτικο της μοναξιας της Γερμανιας. Θυσιαστηκε η οικονομια μιας ευρωπαικης χωρας για 3-4 γερμανικες τραπεζες.Εξηγει επισης αυτο που διαβαζουμε κατα κορον πλεον. Πως τα χρεη των ιδιωτικων τραπεζων εγιναν κρατικα χρεη της Ελλαδας και πρεπει να τα αποπληρωσουν οι φορολογουμενοι,εφοσον πια εχουν εγγραφει στον Προυπολογισμο.\nΕπισης ακουγεται πρωτη φορα η προταση γιαν ένα κοινό ευρωπαϊκό ταμείο ασφάλισης των ανέργων\nΑπο το Bloomberg View, τη στήλη γνώμης που υπογράφουν οι συντάκτες του πρακτορείου, έχοντας, όπως υποστηρίζουν, μελετήσει προσεκτικά τις κινήσεις κεφαλαίων στην Ευρώπη και τους ισολογισμών των κεντρικών τραπεζών.


Casual Εστιατόριο στην Αθήνα | Coral Hotel Παλαιό Φάληρο\n210 9816441 BOOK NOW BOOK NOW\nΜονόκλινα / Δίκλινα Δωμάτια\nΕιδική Χειμερινή Προσφορά!\nΟργανώστε το γάμο των ονείρων σας\nΈξυπνο πρόγραμμα ταξιδιωτών\nΥπηρεσία μεταφοράς αεροδρομίου!\nΒόλτες με ποδήλατο για όλους!\nΓΕΥΣΕΙΣ ΣΤΟ ΞΕΝΟΔΟΧΕΙΟ CORAL\nCasual Εστιατόριο στο Παλαιό Φάληρο\nΤο ξενοδοχείο Coral προσφέρει μια μοναδική εμπειρία διακοπών με διάφορες επιλογές διαμονής, συναρπαστικές δραστηριότητες αναψυχής καθώς και απολαυστικές γαστρονομικές προτάσεις που θα ενθουσιάσουν τις εκλεκτικές παλέτες όλων των επισκεπτών.\nΤο Coral διαθέτει ένα άνετο ιταλικό εστιατόριο στην Αθήνα με θέα στη θάλασσα, το Corallo Nero , που προσφέρει μοναδικές γεύσεις σε ένα ζεστό και κομψό περιβάλλον. Ανοικτό για πρωινό, μεσημεριανό γεύμα και δείπνο, το εστιατόριο σερβίρει μια μεγάλη ποικιλία από ιταλικές αλλά και ελληνικές συνταγές καθώς και ειδικά μενού για χορτοφάγους, αθλητές και επισκέπτες με ειδικές διατροφικές ανάγκες. Όλα τα πιάτα παρασκευάζονται από φρέσκα και αγνά υλικά της καλύτερης ποιότητας που περίτεχνα μετατρέπει ο σεφ σε γευστικά αριστουργήματα.\nΕστιατόριο στην Αθήνα με θέα στη θάλασσα\nΤο Corallo Nero, στο λόμπι του ξενοδοχείου Coral αποτελεί ένα αγαπημένο εστιατόριο στο Παλαιό Φάληρο καθώς συνδυάζει προσεγμένες υπηρεσίες με εκλεπτυσμένες γεύσεις και εκλεκτά κρασιά, σε ένα πραγματικά υπέροχο περιβάλλον.\nΤο εστιατόριο του Coral Ηοtel, στο λόμπι του ξενοδοχείου λειτουργεί από τις 13:30-23:00 για a la carte menu αλλα και μια ιδανική επιλογή για snack απο 10:00- 19:00, ενώ οι πελάτες μπορούν να απολαύσουν τον καφέ τους στον χώρο του εστιατορίου από τις 08:00-24:00 . Το πλούσιο πρωινό,που σερβίρεται στον έβδομο όροφο του ξενοδοχείου, μπορούν να απολαύσουν και πελάτες που δεν διαμένουν σε αυτό στην τιμή των 13 ευρώ.\nΤο πρωινό μπουφέ προσφέρει μεγάλη ποικιλία από μεσογειακές σπεσιαλιτέ, όπως σπιτικά κρουασάν, μπουγάτσα, φρέσκα εποχιακά φρούτα, αυγά, λουκάνικα, μπέικον και πατάτες. Το μενού για το μεσημεριανό γεύμα και δείπνο χαρακτηρίζει η ποικιλία από συνταγές της ιταλικής και ελληνικής κουζίνας με μυστικές παρεμβάσεις του σεφ που καταφέρνουν να μετατρέψουν τα πιο απλά υλικά σε γεύσεις υψηλής ποιότητας.\nΤο μπαρ κοντά στο λόμπι είναι ο ιδανικός χώρος συνεύρεσης των επισκεπτών όπου μπορούν να απολαύσουν τον καφέ τους καθώς και εκλεκτές ποικιλίες από ποτά, φρέσκες σαλάτες και ορεκτικά με τους φίλους, την οικογένεια ή ακόμη και τους συνεργάτες τους. Το αίθριο είναι επίσης ένα ειδυλλιακό μέρος για βραδινά κοκτέιλ μετά το δείπνο και δροσιστικά ποτά πριν από μια νυχτερινή βόλτα στη Μαρίνα Φλοίσβου στο Παλαιό Φάληρο.\nΜΕΝΟΥ ΕΣΤΙΑΤΟΡΙΟΥ CORALLO HOTEL\nΑνακαλύψτε και απολαύστε την εντυπωσιακή γκάμα πολυτελών παροχών & υπηρεσιών.\nΑφήστε μας να πραγματοποιήσουμε τα όνειρά σας και ζήστε ένα παραμυθένιο γάμο με φόντο τη θάλασσα.\nΟργανώστε επιτυχημένα συνέδρια και εκδηλώσεις με θέα το μαγευτικό Σαρωνικό κόλπο.\nΛ. Ποσειδώνος 35, Φλοίσβος, Παλαιό Φάληρο, Αθήνα 17561\nTel: 210 9816441 - email: info@coralhotel.gr


Κοινή Δράση Εκπαιδευτικών Καρδίτσας: Πόσο ειλικρινής είναι η αντίδραση της ΔΑΚΕ Χίου και Ιωαννίνων;\nΠόσο ειλικρινής είναι η αντίδραση της ΔΑΚΕ Χίου και Ιωαννίνων;\nΓράμμα στον υπουργό από τη ΔΑΚΕ Καθηγητών Ιωαννίνων\nΚύριε Υπουργέ της Παιδείας\nΗ ΔΑΚΕ καθηγητών νομού Ιωαννίνων ομόφωνα εκφράζει την αγανάκτηση και την οργή της για τις αλλαγές που ψηφίστηκαν με εισήγηση του Υπουργείου παιδείας και μάλιστα με τη διαδικασία του κατεπείγοντος γνωρίζοντας ότι οι διατάξεις αυτές ανατρέπουν τη ζωή χιλιάδων εκπαιδευτικών.\nΚύριε υπουργέ μας καθυσυχάζατε για να μας αιφνιδιάσετε και το ψηφίζετε λίγο πριν το Πάσχα θέλοντας να μας υπενθυμίσετε και τα δώρα που μας κόψατε.\nΚύριε υπουργέ πρώτα μας διαβάλατε στα μέσα ενημέρωσης με επιλεκτικές ψεύτικες διαρροές για τις ώρες εργασίας μας ταυτίζοντάς αυτές με το διδακτικό μας ωράριο, αποσιωπώντας τις ώρες προετομασίας μας και τα διοικητικά μας καθήκοντα.\nΕίστε κύριε υπουργέ και εκπαιδευτικός. Κρίμα!\nΘα μας μεταθέσετε αναγκαστικά όπου εσείς θέλετε, αναρρωτηθήκατε άραγε αν εχουμε οικογένειες αν έχουμε υποχρεώσεις; Που απευθύνεστε κύριε Υπουργέ το έχετε κατανοήσει; Αμφιβάλλουμε!\nΜε το πειθαρχικό δίκαιο μας τρομοκρατείται για να υπομένουμε τις επιλογες σας αδιαμαρτήρητα.\nΟι μισθοί μας δεν φθάνουν να ζήσουμε ,πως επιτέλους θα πληρώσουμε τα χαράτσια της τρικομματικής κυβέρνησης. Ευθύνη όμως φέρουν και οι τραγικές φιγούρες των δύο άλλων πολιτικών αρχηγών που στηρίζουν την πολιτική αυτή. Κάποτε πρέπει να απαντήσουν γιατί το κάνουν. Αν επικαλεστούν ότι το κάνουν για να σωθούμε τους πληροφορούμε ότι τον χειμώνα δεν είχαμε πετρέλαιο, δεν υπάρχει περίθαλψη, ότι στερούμαστε βασικών αγαθών και τόσα άλλα…\nΕργασιακός και κοινωνικός μεσαίωνας.\nΑκούστε και καταλάβετε τι συμβαίνει στη Ελληνική κοινωνία πρίν είναι αργά.\nΑξιότιμε κύριε υπουργέ δεν χρειάζονται πολλά λόγια.\nΩς εδώ! Δεν αντέχουμε άλλο την πολιτική σας.\nΔιαχωρίζουμε οριστικά και αμετάκλητα τη θέση μας όσο συνεχίζετε αυτή την πολιτική που δεν έχει καμμία σχέση με τις αρχές του ριζοσπαστικού και κοινωνικού φιλελευθερισμού.\nΕίμαστε απέναντί σας και θα το διαπιστώσετε σύντομα, η πολιτική σας δεν μας εκφράζει, θα διαπιστώσετε την οργή μας στις ερχόμενες κάλπες που ευχόμαστε να είναι σύντομα, μάλλον έχετε βάλει στόχο τα ποσοστά που έχουν τα δεκανίκια της κυβέρνησης οπότε περιμένετε λίγο ακόμα.\nΔεν συμφωνούμε με κινητοποιήσεις στις πανελλαδικές εξετάσεις, σεβόμαστε τον κόπο των μαθητών μας και την αγωνία των γονέων, θα δώσουμε σκληρή πολιτική απάντηση στους υπεύθυνους αυτής της πολιτικής.\nΤα όνειρα τα δικά μας και των παιδιών μας θα γίνουν σύντομα οι εφιάλτες σας.\nΓΙΑ ΤΗ ΔΙΟΙΚΟΥΣΑ ΕΠΙΤΡΟΠΗ ΤΗΣ ΔΑΚΕ ΚΑΘΗΓΗΤΩΝ – ΙΩΑΝΝΙΝΩΝ\nΜπόζιος Κωνσταντίνος Ζέρβας Ευάγγελος\nΓΡΑΜΜΑ ΣΤΟΝ ΥΠΟΥΡΓΟ από τη ΔΑΚΕ Καθηγητών Χίου\nΜΑΣ ΠΙΑΣΑΤΕ ΕΞ ΑΠΗΝΗΣ ΚΥΡΙΕ ΥΠΟΥΡΓΕ ΠΑΙΔΕΙΑΣ\nΜε αφορμή την ψήφιση του σχετικού πολυνομοσχεδίου από τη Βουλή των Ελλήνων κρίναμε ότι οφείλουμε να σας επισημάνουμε τα εξής παρακάτω:\n1) Η προωθούμενη, και επίσημα πλέον, αύξηση του διδακτικού ωραρίου των εκπαιδευτικών της Δευτεροβάθμιας Εκπαίδευσης έρχεται να προστεθεί σε μια σειρά σκληρών μέτρων που έχουν παρθεί το τελευταίο χρονικό διάστημα από την τρικομματική κυβέρνηση της οποίας είστε σημαίνον στέλεχος. Όλα αυτά τα μέτρα θεωρούμε ότι στοχοποιούν τον καθηγητικό κόσμο, τους μαθητές, αλλά και την εκπαίδευση στο σύνολό της.\n2) Η αύξηση του ωραρίου γίνεται αποκλειστικά για την εξοικονόμηση ανθρώπινου δυναμικού και δεν κινείται στην κατεύθυνση της ποιοτικής αναβάθμισης της εκπαίδευσης. Επίσης, δεν εξυπηρετεί κανέναν απολύτως παιδαγωγικό στόχο. Αντίθετα, είμαστε πεπεισμένοι ότι θα δημιουργήσει σύγχυση στις σχολικές μονάδες, μιας και θα εξαναγκάσει μεγάλο αριθμό συναδέλφων μας να ακολουθήσει το δρόμο της υποχρεωτικής μετάθεσης, αφού είναι σίγουρο πλέον ότι θα πλεονάζει.\n3) Επιπλέον, το Σχέδιο Προεδρικού Διατάγματος που αφορά τις μεταθέσεις σε όλη τη χώρα των υπεράριθμων εκπαιδευτικών δείχνει ξεκάθαρα την πρόθεσή σας για εσωτερική μετανάστευση των καθηγητών. Απώτερος στόχος των μέτρων αυτών θεωρούμε ότι είναι η εκμηδένιση και εξουδετέρωση του ΔΙΔΑΣΚΑΛΙΚΟΥ ΠΝΕΥΜΑΤΟΣ, το οποίο μπορεί να σταθεί στιβαρό εμπόδιο στις νεοφιλελεύθερες πολιτικές που γίνεται προσπάθεια να εφαρμοστούν και στην εκπαίδευση για να την οδηγήσουν δεκαετίες πίσω.\n4) Με την άμεση πιστή εφαρμογή αυτής της απόφασης θα δημιουργηθούν στρατιές ανέργων και στην εκπαίδευση. Είναι βέβαιο πλέον ότι χιλιάδες συνάδελφοί μας αναπληρωτές δεν θα εργαστούν τη νέα σχολική χρονιά. Αυτό σε συνδυασμό με τους μηδενικούς διορισμούς μονίμων που αναμένονται το 2013 θα οδηγήσει σε διόγκωση των ποσοστών της ανεργίας και στους εκπαιδευτικούς. Και ποιος μας διασφαλίζει ότι στο κοντινό μέλλον δεν θα βιώσουμε απολύσεις και μόνιμου εκπαιδευτικού προσωπικού;\n5) Παραγνωρίζετε την ιδιαιτερότητα του επαγγέλματος μας και ξεχνάτε ότι ο καλά προετοιμασμένος καθηγητής χρειάζεται 1 με 1,5 ώρα προετοιμασίας στο σπίτι για κάθε διδακτική ώρα. Και φυσικά, αδιαφορείτε για την Έκθεση του Ο.Η.Ε. που αποδεικνύει ότι κάθε διδακτική ώρα ισοδυναμεί με 4 υπαλληλικές ώρες εργασίας.\n6) Ισχυρίζεστε ότι οι Έλληνες εκπαιδευτικοί εργάζονται λιγότερο από τους Ευρωπαίους συναδέλφους τους. Η αλήθεια είναι ότι ο μέσος όρος ωρών εργασίας των Ελλήνων εκπαιδευτικών ταυτίζεται με τον αντίστοιχο Ευρωπαϊκό μέσο όρο και εκείνο των χωρών του Ο.Ο.Σ.Α.\n7) Δηλώνουμε προς κάθε κατεύθυνση ότι οι αντοχές του κλάδου μας βαίνουν στο τέλος τους και πώς δεν ανεχόμαστε περαιτέρω υποβάθμιση τόσο της ζωής, όσο και της αξιοπρέπειάς μας.\nΗ ΔΑΚΕ ΚΑΘΗΓΗΤΩΝ ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ ΝΟΜΟΥ ΧΙΟΥ καλεί την ηγεσία του Υπουργείου Παιδείας:\nΑ) Να μην προχωρήσει στην αύξηση του ωραρίου των Καθηγητών της Δευτεροβάθμιας Εκπαίδευσης.\nΒ) Με συγκεκριμένες πράξεις να στηρίξει τους εκπαιδευτικούς λειτουργούς της χώρας μας που οι εφαρμοζόμενες νεοφιλελεύθερες πολιτικές τους έχουν οδηγήσει στα όρια της εξαθλίωσης και της αναξιοπρέπειας.\nΓ) Να αποσύρει άμεσα το Σχέδιο Προεδρικού Διατάγματος που αφορά τις μεταθέσεις σε όλη τη χώρα των υπεράριθμων εκπαιδευτικών και όσων δεν έχουν οργανική θέση.\nΕάν προχωρήσετε σε τόσο σημαντικές για τη ζωή της δική μας και των μαθητών μας αποφάσεις με διαδικασία σαρανταοκτάωρου και Σαββατοκύριακου θα μας βρείτε απέναντι, όχι στα πλαίσια μιας απλής στιγμιαίας αντίδρασης και αγανάκτησης, αλλά προπάντων μιας βαθιάς ιδεολογικής και πολιτικής αντιπαράθεσης. Άλλωστε, δεν πρέπει να ξεχνάτε ότι είμαστε η Παράταξη εκείνη των εκπαιδευτικών που πρεσβεύει τον κοινωνικό φιλελευθερισμό. Βαθιά μας πεποίθηση, είναι μια φιλελεύθερη κοινωνία, με ισχυρή κοινωνική στήριξη στους πολίτες από το Κράτος. Με θλίψη, επομένως, παρακολουθούμε τον κατήφορο που ακολουθεί το Υπουργείο Παιδείας υιοθετώντας την πιο ακραία νεοφιλελεύθερη λογική. Σας δηλώνουμε ότι θα σταθούμε με σθένος απέναντί της και δεν θα σκύψουμε το κεφάλι.\n*(οι υπογραμμίσεις απο τον admin)\nΠαπαδιαμάντης και.... καλή ΑΝΑΣΤΑΣΗ!!!\nΗ αξιοπρέπεια, η παιδεία, η συλλογικότητα μπροστά....\nΠόσο ειλικρινής είναι η αντίδραση της ΔΑΚΕ Χίου κα...\nΗ αλληλεγγύη και η συναδελφικότητα μπροστάρης μας!...\nΚΩΣΤΗΣ ΠΑΛΑΜΑΣ – Τραγούδι του εργάτη\nΤο ψέμα έχει .....κοντά ποδάρια!!!\nΣτην χώρα μας, άν υπήρχαν ενημερωτές της κοινής γν...\nΘΑ ΠΑΜΕ ΣΑΝ ΠΡΟΒΑΤΑ ΣΤΗ ΣΦΑΓΗ ;;;;;;;;\nΉθελα να το μοιραστούμε !


1o Scooter Rally Αντοχής: Eξερευνώντας την Αττική - motornews.gr\nMια νέα ιδέα του Scooter Club Hellas ξεκινάει φέτος με σκοπό να καθιερωθεί στα μοτοσυκλετιστικά δρώμενα της χώρας. Σκοπός της εκδήλωσης αυτής είναι η κάλυψη μιας απόστασης (300-400 χλμ) εντός Αττικής, οδηγώντας κυρίως στο επαρχιακό οδικό δίκτυο, με ασφάλεια και χωρίς να υπάρχει κανενός είδους αγωνιστικός χαρακτήρας. Παιχνίδια και γρίφοι κατά τη διάρκεια του οδοιπορικού θα αναπτύξουν την ομαδικότητα και τη συντροφικότητα στους συμμετέχοντες!\nΗ KYMCO είναι ο κύριος χορηγός της εκδήλωσης, που θα διεξαχθεί την Κυριακή 17/5/2015.\nΣημείο εκκίνησης στις 08:30 θα είναι τα κεντρικά γραφεία της KYMCO (MotoTrend SA) στη Νέα Φιλαδέλφεια, στην οδό Βρυούλων 56 www.kymco.gr,https://goo.gl/maps/FFUtW και ο τερματισμός θα γίνει στο Αχίλλειον-Ribas στη Βάρκιζα.\nΓια περισσότερες πληροφορίες και δηλώσεις συμμετοχής: https://www.facebook.com/events/1572788716313324/


Λογοθεραπεία – Kostalas.gr\nΗ λογοθεραπεία είναι η επιστήμη που ασχολείται με τις διαταραχές λόγου, ομιλίας, επικοινωνίας, μάσησης και κατάποσης παιδιών ή ενηλίκων. Στα παιδιά, η έναρξη της καθορίζεται από την μη αναμενόμενη ανάπτυξη σε αυτούς τους τομείς, εκτελείται σε διεπιστημονικά κέντρα ειδικής αγωγής ή στο σπίτι, από πτυχιούχους, ειδικούς θεραπευτές των ΤΕΙ.\nΌπως σε όλες τις θεραπείες, απαιτείται πρωτίστως μία ιατρική διάγνωση έτσι ώστε να διαμορφωθεί ένα κατάλληλο θεραπευτικό πρωτόκολλο προκειμένου να αντιμετωπιστούν, να βελτιωθούν και να αποκατασταθούν οι δυσκολίες. Ο λογοθεραπευτής, σε μία πρώτη συνάντηση (αξιολόγηση), με την παρουσία των γονέων, αξιολογεί την κλινική εικόνα του παιδιού, παρατηρεί και καταγράφει την συμπεριφορά, τις γνώσεις και την εκδήλωση των συμπτωμάτων του.\nΥποβάλλει το παιδί σε κάποιες δραστηριότητες ή ασκήσεις μέσω διαγνωστικών εργαλείων, τεστ και ερωτηματολογίων, χρησιμοποιεί εκπαιδευτικό και θεραπευτικό υλικό και έτσι διαπιστώνει τα αναπτυξιακά ελλείμματα που εμφανίζονται στον λόγο, τα όποια εμπίπτουν ή όχι, στο αρχικό αίτημα και την ανησυχία των γονέων. Τέλος αποφασίζεται από κοινού η έναρξή ή μη ενός λογοθεραπευτικού προγράμματος.\nΕφόσον ενταχθεί το παιδί σε πρόγραμμα, δίδεται στο γονιό δωρεάν υλικό ή ασκήσεις για το σπίτι και υπάρχει τακτική ενημέρωση για την πορεία του παιδιού στο πέρας κάθε συνεδρίας. Γονιός και θεραπευτής λειτουργούν “συν-θεραπευτικά” για το καλύτερο αποτέλεσμα.\nΈνα μέρος της δαπάνης των λογοθεραπειών αποζημιώνεται από τον ΕΟΠΥΥ, εφόσον συνταγογραφηθεί μία γνωμάτευση από ειδικούς ιατρούς αναπτυξιολόγους, παιδοψυχίατρους ή παιδονευρολόγους.\nΔείτε πως γίνεται μια αξιολόγηση λογοθεραπείας\nΟ λόγος είναι η ικανότητα του ανθρώπου να επικοινωνεί με την γλώσσα και ο ορισμός του δεν περιορίζεται μόνο στην ομιλία. Συνυπάρχουν ο “εσωτερικός” και ο “εξωτερικός” λόγος. Για να μπορέσει ένα παιδί να μιλήσει, πρέπει πρώτα να αναγνωρίσει τις λέξεις ή τις έννοιες που ακούει και μετά να τις συνδυάσει στο μυαλό του (εσωτερικός λόγος).\nΣτην συνέχεια πρέπει να τις εκφράσει και έτσι να σχηματίσει μία πρόταση (εξωτερικός λόγος). Τέλος, πρέπει να τις χρησιμοποιήσει σωστά για να έχουν κάποιο νόημα (επικοινωνία). Συνήθως οι γονείς ανησυχούν σε μία καθυστέρηση ομιλίας του παιδιού τους γύρω στα 2 με 3 έτη.\nΑυτό είναι εύλογο εφόσον τα παιδιά 3 ετών τυπικής ανάπτυξης, κατέχουν συνήθως ένα λεξιλόγιο που αγγίζει τις 700-900 λέξεις, έχουν την θέληση να εμπλακούν σε ένα διάλογο, μιλούν με σχετικά καθαρή άρθρωση, σωστή σύνταξη και δομή, περιγράφουν γεγονότα ή εμπειρίες τους, ρωτούν να μάθουν από τους ενήλικες και αποζητούν παιχνίδια με συνομήλικα παιδιά.\nΠολλά παιδία όμως δεν προφέρουν σωστά κάποιες λέξεις, δεν έχουν ευφράδεια λόγου, κάνουν πολλά γραμματικά λάθη, δεν εκφράζονται με τρόπο που να βγαίνει κάποιο νόημα. Επίσης κάποια προτιμούν να απομονώνονται, να παίζουν μόνα τους και να αδιαφορούν για τα άλλα πρόσωπα.\nΜέχρι τα 2,5 έτη δεν παράγει καθόλου λέξεις ή δεν χρησιμοποιεί καθόλου κάποιους ήχους/ φωνήματα.\nΔεν εκτελεί εντολές ή οδηγίες (π.χ. Φέρε τα παπούτσια σου και κλείσε την πόρτα).\nΟ λόγος του είναι εξαιρετικά απλοποιημένος σε σχέση με την ηλικία του. (“Πάμε άτα”. “Θέλω νάνι”).\nΑντικαθιστά ή αφαιρεί κάποια γράμματα/ φωνήματα (πχ “σέλω νελό”, “α πώ τάτι”;).\nΑπλοποιεί κάποια συμπλέγματα (“φέλω κολείο”, “πάμε πίτι”).\nΑντιστρέφει συλλαβές σε λέξεις (ζιτράπι αντί τραπέζι).\nΧρησιμοποιεί λάθος γραμματικά φαινόμενα (χρόνους, γένη, αριθμό).\nΔεν προσαρμόζει την ομιλία του σύμφωνα με τον συνομιλητή.\nΔεν μπορεί να περιγράψει ένα γεγονός, μία ιστορία ή ένα παραμύθι (πχ δεν θυμάται πληροφορίες, απαντά μονολεκτικά…)\nΔεν γυρίζει στο όνομα του, δεν κοιτάζει στα μάτια, παίζει κυρίως μόνο του, δεν αλληλεπιδρά ικανοποιητικά με τον γονιό του ή φέρεται σαν “κωφό”.\nΌταν δεν μπορεί να πιεί, να καταπιεί, όταν έχει σιελόρροια ή δεν μπορεί να μασήσει φυσιολογικά.\nΌταν μπλοκάρει ή τραυλίζει όταν μιλάει, ή αντιθέτως μίλαει εξαιρετικά αργά ή πολύ γρήγορα.\nΔείτε πως γίνεται μια αξιολόγηση\nΚόστος για λογοθεραπεία;\nΤο κόστος και οι τιμές της λογοθεραπείας ποικίλουν με βάση την συχνότητα των συνεδριών που απαιτούνται σε εβδομαδιαία βάση και σύμφωνα με την βαρύτητα της διαταραχής. Συνήθως εκτελούνται από 1 έως 3 φορές την εβδομάδα και συχνά η θεραπευτική παρέμβαση συνδυάζεται με άλλες ειδικές θεραπείες όπως η εργοθεραπεία, η ειδική διαπαιδαγώγηση, η ψυχοθεραπεία ή η φυσικοθεραπεία.\nΗ λογοθεραπεία, όπως και οι υπόλοιπες ειδικές θεραπείες πρέπει να πραγματοποιούνται σε κατάλληλα εξειδικευμένα κέντρα αποκατάστασης ή ειδικής αγωγής, με την συμβολή μιας διεπιστημονικής ομάδας. Σε σπάνιες περιπτώσεις παιδιών με ήπιες δυσκολίες ή ανάγκης καθοδήγησης και αναπλαισίωσης, μπορούν να εκτελεστούν κατ’ οίκον συνεδρίες.\nΤο κράτος αποζημιώνει την κάθε λογοθεραπεία με 15 ευρώ. Τα κέντρα ειδικής αγωγής ή λογοθεραπείας στην Αθήνα χρεώνουν συνήθως από 25 έως και 40 ευρώ την κάθε συνεδρία. Ωστόσο οι γνωματεύσεις των παιδιών καλύπτουν το μεγαλύτερο μέρος αυτής της δαπάνης. Οι λογοθεραπείες σε παιδιά 2 και 3 ετών που παρουσιάζουν δυσκολίες αμείβονται από τον ΕΟΠΥΥ σήμερα, από 60 ευρώ (4 Λ/Θ τον μήνα για διαταραχή άρθρωσης), 90 ευρώ (6 Λ/Θ τον μήνα για ειδική διαταραχή της γλωσσικής έκφρασης) έως και 225 ευρώ (15 Λ/Θ τον μήνα για διαταραχή αυτιστικού φάσματος, εγκεφαλική παράλυση, σύνδρομα ή διαταραχή ελλειμματικής προσοχής-υπερκινητικότητας ΔΕΠΥ).\nΈχουν διάρκεια από 4 έως 12 μήνες σύμφωνα με τους κωδικούς διαταραχών που εγκρίνονται από τον ΕΟΠΠΥ κατόπιν ιατρικής γνωμάτευσης από ιδιώτη ή κρατικό παιδοψυχίατρο, παιδονευρολόγο ή παιδίατρο αναπτυξιολόγο. Στο Ειδικό Κέντρο Παιδιού Αθηνών, υπάρχει δυνατότητα συνταγογράφησης από τον Παιδοψυχίατρο του κέντρου, ο οποίος εξετάζει το παιδί και συμμετέχει στην θεραπευτική του παρακολούθηση ανά τακτά χρονικά διαστήματα.